Cabaran pandemik ajar Deeya erti kesabaran
Oleh SAIRUL ZAMRI MISRANI

24 Oktober 2021, 12:30 pm
“PANDEMIK Covid-19 yang membadai dunia termasuk negara kita benar-benar tidak akan saya lupakan impaknya.
“Manakan tidak, bukan sahaja ramai yang hilang sumber pendapatan dan pekerjaan, malah banyak juga perniagaan terpaksa gulung tikar disebabkan wabak maut ini.”
Demikian luahan ibu kepada empat orang anak, Deeya Kamarozzaman, 33, tatkala mengenangkan semula nasib yang menimpa perniagaan kaftan diusahakannya sejak tahun 2018.
Katanya, dia sebelum ini tidak pernah terfikir bahawa kedatangan pandemik Covid-19 betul-betul memberikan impak buruk dalam banyak aspek termasuklah perniagaan.
“Pengalaman yang pahit dan tidak pernah saya lupakan adalah ketika menguruskan perniagaan era pandemik.
“Ketika jenama yang saya usahakan, Laudeeya sedang berkembang, saya terpaksa menanggung kerugian lebih daripada RM80,000 disebabkan aktiviti pengeluaran yang terpaksa dihentikan.

“Pengeluaran tergendala 100 peratus. Kain tidak dapat dikeluarkan kerana Perintah Kawalan Pergerakan (PKP) yang dilaksanakan kerajaan ketika itu,” katanya kepada Aura.
DEEYA mula menceburi perniagaan kaftan dan pakaian eksklusif sejak tahun 2018.
Meneruskan cerita, dia terpaksa memulangkan semua duit pelanggan yang sudah menempah secara tempahan awal untuk koleksi perayaan Laudeeya pada ketika itu walaupun dalam keadaan yang agak terhimpit.
“Saya tiada pilihan pada ketika itu. Wang yang sudah dibayar pelanggan terpaksa kami pulangkan segera kerana tempahan mereka tidak dapat dikeluarkan.
“Itu belum dikira jumlah kerugian yang terpaksa saya alami dari segi modal, kos pengeluaran, percetakan, operasi dan lain-lain,” luahnya yang menganggap itu semua cabaran dan resam yang terpaksa dihadapi sebagai seorang usahawan.
Ujar Deeya lagi, perkara tersebut juga secara tidak langsung mematangkan dan mengajar dirinya erti kesabaran.
Deeya juga sedar hal sebegitu harus ditempuhi semua peniaga termasuknya.
Menyorot kembali cerita lama yang menjadi titik tolak kepada penglibatannya dalam arena bisnes, Deeya sendiri langsung tidak pernah terfikir boleh memiliki perniagaan
Katanya, sebelum terjun dalam perniagaan dan mengasaskan Laudeeya tiga tahun lalu, dia sendiri pernah bekerja dengan orang lain dan hanya makan gaji.
DEEYA bersama suami dan kakitangan yang menjadi tonggak kejayaan Laudeeya dalam arena perniagaan berasaskan fesyen di negara ini.
“Pendapatan pada ketika itu memang terhad dan orang kata hanya cukup-cukup makan. Bertahun juga saya kerja dengan orang di samping membantu suami yang turut bekerja makan gaji.
“Jadi lama-kelamaan terdetik di hati saya sampai bila boleh bertahan dengan hidup makan gaji dan sampai bila syarikat yang saya bekerja mampu mengupah saya?
“Deri detik itu jugalah saya mula perlahan-lahan kumpul sedikit wang dan menggunakan wang simpanan yang ada untuk dijadikan modal permulaan perniagaan.
“Saya dan suami pun sebelum itu sama-sama duduk berbincang dan nekad memulakan perniagaan kaftan di bawah jenama Laudeeya,” katanya yang memilih segmen perniagaan tersebut kerana minat mendalamnya terhadap dunia fesyen.
Deeya kini mampu berbangga kerana Laudeeya yang mengeluarkan kaftan, tudung dan pakaian eksklusif bukan sahaja dikenali dan menempa nama dalam bidang fesyen, namun turut dijadikan gelanggang serta pintu rezeki bagi sesetengah orang yang ingin menambah pendapatan.
Menyentuh mengenai perancangan Laudeeya untuk jangka masa panjang, Deeya berkata, dia mahu menyebar luas jenama itu menerusi pengenalan beberapa barisan produk lain seperti kosmetik.


Pengumuman pengoperasian institusi pendidikan bawah KPM
Oleh MOHD RIDZAUDDIN ROSLAN

24 Oktober 2021, 2:40 pm
PUTRAJAYA – Pengoperasian institusi pendidikan bawah Kementerian Pendidikan (KPM) bagi Johor dan Terengganu mengikut ketetapan Fasa 4 Pelan Pemulihan Negara (PPN) akan bermula pada 7 November depan.
KPM dalam satu kenyataan berkata, pihaknya merujuk kepada pengumuman Perdana Menteri pada 22 Oktober lalu berkaitan peralihan fasa PPN bagi Johor dan Terengganu ke Fasa 4 PPN berkuat kuasa esok.
Katanya, KPM telah menetapkan bahawa jika sesebuah negeri beralih ke fasa seterusnya, pengoperasian institusi pendidikan bawah KPM mengikut ketetapan fasa baharu akan dilaksanakan selepas dua minggu daripada tarikh peralihan ke fasa tersebut.
“Ini bermakna pengoperasian institusi pendidikan bawah KPM bagi Johor dan Terengganu mengikut ketetapan Fasa 4 PPN akan bermula pada 7 November 2021.
“Sehubungan dengan itu, pengoperasian institusi pendidikan bawah KPM bagi negeri Johor dan Terengganu terus beroperasi berdasarkan ketetapan negeri Fasa 3 PPN esok,” katanya hari ini.
Menurutnya, pengoperasian Fasa 3 PPN itu melibatkan murid prasekolah, murid berkeperluan khas (MBK) di Sekolah Kebangsaan Pendidikan Khas, Sekolah Menengah Pendidikan Khas Vokasional dan Program Pendidikan Khas Integrasi dan tingkatan 6 semester 2.

Katanya, turut terlibat ialah Prauniversiti Sekolah Sukan Malaysia, kelas peperiksaan awam di sekolah asrama sepenuhnya/sekolah harian/sekolah swasta, International Baccalaureate Diploma, serta kelas peperiksaan antarabangsa (IGCSE O-Level, A-Level dan IBD) dan kelas peperiksaan antarabangsa yang lain.
“Bermula 7 November 2021, pengoperasian institusi pendidikan bawah KPM di Johor dan Terengganu adalah mengikut ketetapan pengoperasian Fasa 4 PPN.
“Namun, sekolah kerajaan bawah KPM di negeri Johor dan Terengganu hanya akan memulakan operasinya pada 8 November 2021 kerana 7 November 2021 adalah cuti tambahan yang diperuntukkan dalam takwim KPM sempena perayaan Deepavali,” katanya.
Ujarnya, ia turut melibatkan kemasukan bagi murid Tahap 1 (tahun 1, 2 dan 3) sekolah rendah serta murid tingkatan 3 dan 4 sekolah menengah.
Bagaimanapun, katanya, institusi pendidikan swasta yang berdaftar bawah KPM beroperasi mengikut takwim masing-masing.
“Kehadiran murid Tahap 2 (tahun 4, 5 dan 6) sekolah rendah serta kelas peralihan, tingkatan 1 dan 2 sekolah menengah bagi Johor dan Terengganu akan bermula pada 14 November 2021, iaitu seminggu selepas negeri-negeri tersebut memulakan pengoperasian berdasarkan ketetapan Fasa 4 PPN,” katanya.
Institusi pendidikan bawah KPM turut merujuk kepada institusi pendidikan swasta yang berdaftar bawah KPM bagi kategori sekolah dan kategori pusat.
“KPM menyarankan agar ketetapan ini turut terpakai di semua institusi pendidikan yang tidak berdaftar dengan KPM, termasuk institusi pendidikan bawah kerajaan negeri,” katanya. – K! ONLINE


Rampasan kuasa di Sudan, 42 warga Malaysia selamat
Oleh AMREE AHMAD

25 Oktober 2021, 8:12 pm
PUTRAJAYA – Kementerian Luar mengesahkan setakat ini kesemua 42 rakyat Malaysia yang berada di Sudan dalam keadaan selamat susulan rampasan kuasa tentera di negara tersebut.
Wisma Putra menerusi satu kenyataan berkata, pihaknya turut memantau rapat perkembangan politik terkini di Sudan ekoran insiden yang tidak dijangka itu.
“Menurut Kedutaan Besar Malaysia di ibu kota Khartoum, semua warga Malaysia termasuk 27 pelajar yang berdaftar dengan pihak kedutaan turut dilaporkan masih lagi selamat,” katanya hari ini.
Media antarabangsa melaporkan tentera Sudan awal pagi ini berjaya melancarkan rampasan ekoran kebangkitan rakyat negara tersebut yang sebelum itu gagal pada 21 September lalu.
Perdana Menteri, Abdallah Hamdok selain Menteri Penerangan, Hamza Baloul dan Gabenor Khartoum, Ayman Khalid serta beberapa pegawai kanan kerajaan telah ditahan pihak tentera.
Negara Islam di timur benua Afrika itu bergolak setelah kejatuhan Presiden Omar al-Bashir yang memerintah hasil rampasan kuasa pada 1989 sebelum digulingkan tentera pada 2019.

Mengulas lanjut, Wisma Putra menambah, Malaysia akan terus berusaha melindungi semua kepentingan negara termasuk Kompleks Petronas Sudan di Blok 7, Nile Avenue, Khartoum.
Premis berkenaan turut menempatkan Kedutaan Besar Malaysia dan juga pelbagai agensi Pertubuhan Bangsa Bersatu serta beberapa pejabat badan-badan antarabangsa yang lain.
“Wisma Putra telah memanggil Kuasa Usaha Kedutaan Sudan d Kuala Lumpur, Bakhit Ismail bagi menzahirkan kebimbangan mengenai keselamatan rakyat negara ini di sana,” katanya.
Justeru, kementerian itu menasihatkan warga Malaysia di Sudan yang memerlukan bantuan konsular untuk menghubungi kedutaan menerusi beberapa saluran komunikasi disediakan.
Mereka boleh menghubungi Rumah Malaysia yang terletak di House 17, Blok B21, Street Khalifa Abdullah, Daerah Al Riyadh, Khartoum atau e-mel kepada [email protected].
Kedutaan Besar Malaysia juga boleh dihubungi menerusi telefon +249 99 070 0350 atau melalui wadah media sosial Facebook @Malawakil.Khartoum atau Twitter @ MYEmbKhartoum. – K! ONLINE


‘Terima kasih Mamat Khalid hiburkan hati arwah mak saya’
Oleh MOHD. HAIKAL ISA

25 Oktober 2021, 8:05 pm
PETALING JAYA – Lembu diikat dengan tali dan manusia dipegang dengan janji.
Barangkali peribahasa itu sesuai menggambarkan situasi atau senario yang ditunjukkan pelakon berbadan sasa, Zul Ariffin.
Sebelum ini, Pelakon Harapan Lelaki Festival Filem Malaysia ke-26 (FFM26) itu pernah memaklumkan, kalau ada orang meninggal dunia, dia orang pertama akan sampai.
Sehubungan itu, Zul dilihat menghadirkan diri bagi memberi penghormatan terakhir kepada sutradara prolifik, Allahyarham Mamat Khalid yang meninggal dunia pada 24 Oktober (Ahad).
Allahyarham telah selamat dikebumikan di Tanah Perkuburan Islam Masjid Kampung Paloh, Ipoh, Perak, kira-kira pukul 2.20 semalam.
“Al-fatihah dan takziah buat keluarga Allahyarham Abang Mamat Khalid. Sesiapa yang kenal dan pernah tengok watak Encik Solihin, mohon sedekahkanlah al-fatihah.

“Terima kasih Abang (Mamat Khalid) hiburkan hati arwah mak saya di set penggambaran. Bagi dia senyum di set walaupun ketika itu, hati anak dia rabak tapi masih kuatkan diri teruskan kerja demi karya Abang,” ujar Zul menerusi satu hantaran status Instagram.
Dalam pada itu, menjawab tentang foto yang bertebaran dalam laman sosial itu, Zul hanya membalas kepada Kosmo! Online dengan untaian emoji termasuk emoji tangan diangkat dan dirapatkan menandakan kesyukuran serta simbol berbentuk hati.
Watak Solihin dicetuskan Allahyarham Mamat Khalid dijayakan Zul Ariffin dalam filem Hantu Kak Limah dan menyerlahkan sisi komedi aktor itu yang sebelum ini sinonim dengan karakter lelaki romantik  – K! ONLINE


Situasi kes di Malaysia menunjukkan penurunan
Oleh SITI A'ISYAH SUKAIMI

25 Oktober 2021, 8:01 pm
PUTRAJAYA – Malaysia menunjukkan penurunan kes baharu Covid-19 sebanyak 20.7 peratus iaitu daripada 52,321 kes pada Minggu Epidemiologi (ME) ke-41 kepada 41,508 kes pada ME ke-42.
Ketua Pengarah Kesihatan, Tan Sri Dr. Noor Hisham Abdullah berkata, selain itu, penurunan dapat dilihat pada purata kes aktif sebanyak 21.0 peratus iaitu daripada 105,497 kes (ME ke-41) kepada kes 83,605 kes (ME ke-42).
“Bagi kes kematian pula menunjukkan penurunan sebanyak 16.4 peratus daripada 593 kes (ME ke-41) kepada 496 kes (ME ke-42).
“Selain itu, kes memerlukan rawatan di Unit Rawatan Rapi (ICU) menunjukkan penurunan 16.5 peratus iaitu 684 kes (ME ke-41) kepada 571 kes (ME ke-42),” katanya dalam satu kenyataan akhbar di sini hari ini.
Beliau berkata, kes memerlukan bantuan pernafasan juga menunjukkan penurunan 14.4 peratus iaitu 292 kes (ME ke-41) kepada 250 kes (ME ke-42) manakala, nilai RT kekal stabil sekitar nilai 0.88.
Mengenai kluster, katanya, sebanyak 56 kluster dilaporkan pada ME ke-42 melibatkan kluster tempat kerja, kluster komuniti, kluster pusat pendidikan, kluster kumpulan berisiko tinggi dan kluster keagamaan.

“Dalam masa sama sehingga 23 Oktober, sejumlah 25,161,659 individu telah mendaftar bagi mendapatkan vaksinasi Covid-19. Sebanyak 94.5 peratus daripada populasi dewasa telah menerima suntikan vaksin Covid-19 lengkap.
“Manakala, sebanyak 72.4 peratus daripada keseluruhan penduduk telah menerima suntikan vaksin Covid-19 lengkap,” ujar beliau.
Berhubung kapasiti, Dr. Noor Hisham berkata, Kementerian Kesihatan memperuntukkan 28,832 katil di Pusat Kuarantin dan Rawatan Covid-19 Berisiko Rendah (PKRC), 15,241 katil wad biasa, 1,374 katil wad ICU dan 2,861 alat bantuan pernafasan bagi merawat pesakit Covid-19, kes disyaki, kemungkinan dan kes dalam siasatan.
“Penggunaan katil di PKRC, wad biasa dan Unit Rawatan Rapi (ICU) menunjukkan trend penurunan sekitar empat hingga lapan peratus pada ME ke-42 berbanding ME ke-41,” katanya. – K! ONLINE


11 karya Picasso dilelong pada harga RM457 juta
Oleh KOSMO!

25 Oktober 2021, 8:00 pm
LAS VEGAS, NEVADA – Sebanyak 11 koleksi seni hasil karya Pablo Picasso telah dilelong pada harga keseluruhan melebihi AS$110 juta (RM457 juta) selepas dipamerkan selama bertahun-tahun di sebuah restoran di Las Vegas, lapor stesen penyiaran CNN semalam.
Kesemua hasil seni tersebut adalah sebahagian daripada Koleksi MGM Resorts dan dipamerkan di restoran berprestij di Bellagio Hotel yang dinamakan Picasso. Restoran itu diinspirasikan daripada kehidupan dan hasil karya artis terkemuka dari Sepanyol tersebut.
Acara lelongan yang berlangsung pada Sabtu lepas itu dianjurkan oleh firma lelongan dari New York, Sotheby’s.
Diadakan bersempena dengan ulang tahun kelahiran Picasso yang ke-140, MGM Resorts berkata, acara lelongan tersebut adalah yang terbesar dan paling signifikan pernah diadakan di Las Vegas.
“Lelongan ini dapat membantu menambah kepelbagaian dalam koleksi seni tersebut,” kata MGM Resorts dalam satu kenyataan akhbar pada Ogos lepas.
Karya yang paling mendapat sambutan pada acara tersebut adalah Woman in a Reddish-Orange Hat, sebuah lukisan potret kekasih dan sumber inspirasi Picasso, Marie-Therese Walter yang dihasilkan pada tahun 1983.

Potret wanita itu dihasilkan menggunakan warna-warna terang serta elemen keintiman bagi menzahirkan kehangatan hubungan cinta mereka yang berlangsung dari lewat tahun 1920-an hingga 1930-an.
Lukisan tersebut dilelong pada harga melebihi AS$40 juta (RM166 juta) meskipun pada asalnya ia dijangka dijual pada harga antara AS$20 juta (RM83 juta) dan AS$30 juta (RM125 juta).
Sementara itu, menurut jurucakap MGM Resorts, kumpulan tersebut buat masa ini masih memiliki 12 lagi hasil karya Picasso yang akan menggantikan kesemua koleksi yang telah dilelong di restoran Picasso. – AGENSI


Penduduk Lebanon tidak mampu beli petrol
Oleh KOSMO!

25 Oktober 2021, 9:00 pm
BEIRUT, LEBANON – Kadar import kereta di Lebanon merosot 70 peratus bagi tempoh dua tahun lepas dengan lebih ramai penduduk negara itu kini dilaporkan tidak berkemampuan untuk membeli kenderaan baharu, lapor saluran televisyen France24 baru-baru ini.
Kemorosotan mata wang tempatan sebanyak 90 peratus berbanding dolar Amerika Syarikat dalam pasaran gelap memburukkan lagi keadaan.
Kejatuhan dalam rizab mata wang asing telah memaksa pihak berkuasa Lebanon untuk menilai semula subsidi terhadap import termasuk bahan api, sekali gus menyebabkan harga melonjak tinggi.
Menurut laporan, 20 liter minyak petrol kini bernilai kira-kira satu per tiga daripada gaji minimum penduduk Lebanon, dengan hampir 80 peratus populasi negara itu berada di bawah garis kemiskinan.
Sejak 2019, krisis kewangan terburuk yang berlaku di negara Asia Barat itu telah menjadikan minyak petrol sebagai sesuatu yang berada di luar kemampuan penduduk selain deretan panjang di stesen-stesen minyak menjadi situasi yang tidak mampu dibendung.
Disebabkan keadaan itu, kenderaan-kenderaan seperti tuk-tuk, basikal, bas dan aktiviti berkongsi kereta menjadi semakin popular di negara itu, di tengah-tengah usaha untuk mengubah sikap orang awam dan kos pengangkuran yang meningkat termasuk tambang teksi.

“Sebelum krisis ini berlaku, saya banyak menggunakan kereta milik keluarga atau teksi, namun kini semuanya menjadi mahal dan di luar kemampuan kami,” kata seorang penduduk, Grace Issa.
Satu-satunya pilihan wanita itu untuk pergi ke pejabat adalah menggunakan perkhidmatan bas oleh sebuah syarikat permulaan yang dikenali sebagai Hadeer.
“Kini, saya membelanjakan kira-kira 30 peratus daripada gaji untuk pengangkutan berbanding 70 peratus sebelum ini,” ujar Grace.
Buat masa ini, terdapat lebih dua juta kereta untuk enam juta penduduk di Lebanon. – AGENSI


Finas setuju biaya naskhah akhir Allahyarham Mamat Khalid
Oleh KOSMO!

25 Oktober 2021, 8:19 pm
Oleh LIYANA RAMLI
IPOH – Perbadanan Kemajuan Filem Nasional (Finas) bersedia untuk meneruskan projek naskhah akhir Allahyarham Mamat Khalid yang tidak sempat disempurnakan berikutan pemergian sutradara tersebut.
Pengerusi Finas, Zakaria Abdul Hamid berkata, pihaknya akan berbincang dengan ahli keluarga Allahyarham untuk menjalankan penggambaran filem epik bertajuk ‘Pasir Salak Pasir Berdarah’ yang mana skrip filem itu sudah siap sepenuhnya pada 2017.
“Finas memberi pembiayaan kepada Allahyarham Mamat Khalid untuk menyiapkan satu skrip filem berunsurkan kenegaraan, semuanya sudah siap cuma filem itu belum sempat menjalani penggambaran sahaja lagi.
“Kita boleh mempertimbangkan dana untuk membiayai filem tersebut dan ia mungkin sebagai ‘hadiah’ kepada Allahyarham, sekiranya tahun depan anak arwah, Mohd. Khaled Amen berani untuk meneruskan kerja-kerja penggambaran itu,” katanya.
Beliau berkata demikian kepada pemberita selepas menyampaikan sumbangan kepada balu Allahyarham Mamat Khalid, Hasmah Hassan di kediamannya di Taman Ipoh Jaya Timur 1 di sini hari ini.

Dalam pada itu kata Zakaria, satu jalinan kerjasama akan dimeterai antara Finas dan Wisma Putra untuk menayangkan filem tempatan berunsurkan kemasyarakatan dan kenegaraan di luar negara.
Katanya, tayangan filem-filem terpilih sentuhan karyawan negara itu dijangka akan dilaksanakan tahun depan. – K! ONLINE


Ambil tindakan jika dakwaan Twitter edisi_siasatmy benar
25 Oktober 2021, 7:52 pm
KUALA LUMPUR – Siasatan perlu dilakukan ke atas pendedahan yang dibuat di laman Twitter dikenali sebagai @edisi_siasatmy yang mendakwa segelintir pegawai kanan Polis Diraja Malaysia (PDRM) terlibat dengan skandal rasuah, penyelewengan dan salah guna kuasa.
Bekas Ketua Polis Negara, Tan Sri Musa Hassan berkata, PDRM terlebih dahulu perlu mengesahkan sama ada dakwaan yang tular di media sosial itu benar atau sebaliknya sebelum tindakan lanjut dilakukan.
“Jika pegawai-pegawai yang didakwa itu benar-benar terlibat, PDRM perlu mengambil tindakan tegas bagi mengelak imej dan reputasi PDRM terus tercalar.
“Kesemua sumber maklumat itu perlu disiasat benar atau palsu. Pengendali Twitter itu juga ada memberi kenyataan kes yang sama turut melibatkan pengurusan tertinggi sebuah badan pencegah rasuah,” ujarnya dalam sidang akhbar hari ini.
Terdahulu, beliau mempengerusikan Mesyuarat Agung Tahunan Pertubuhan Keprihatinan Jenayah Komuniti Malaysia (MCCC), di Alam Damai dekat sini.
Beliau berkata demikian ketika diminta mengulas mengenai pendedahan oleh laman Twitter tersebut berkenaan skandal penyalahgunaan kuasa oleh pegawai-pegawai dalam beberapa jabatan penguatkuasa di negara ini.

Beliau yang juga presiden MCCC menjelaskan, sekiranya dakwaan itu bercanggah dan palsu, pegawai-pegawai yang dikaitkan dengan dakwaan itu boleh mengambil tindakan saman sivil.
“Daripada sudut perundangan, mereka boleh mengambil tindakan saman jika maklumat itu palsu, namun kalau benar semua bukti perlu dikumpulkan untuk menentukan sama ada jenayah itu benar berlaku atau sebaliknya,” ujarnya.
Terdahulu, pengendali laman Twitter dikenali sebagai @edisi_siasatmy membuat pendedahan yang mengejutkan dengan mendakwa terdapat pegawai tinggi PDRM, Suruhanjaya Pencegahan Rasuah Malaysia (SPRM) dan beberapa jabatan penguatkuasa lain terlibat dengan skandal rasuah, penyelewengan dan salah guna kuasa dengan melindungi sindiket. – K! ONLINE


SPRM tahan eksekutif GLC salah guna kedudukan
Oleh MOHD YUNUS YAKKUB

25 Oktober 2021, 9:52 pm
SHAH ALAM – Tiga individu termasuk seorang eksekutif syarikat milik kerajaan (GLC) ditahan selepas dipercayai menyalahgunakan kedudukan dalam urusan projek di syarikat GLC berkenaan.
Satu sumber berkata, penahanan kesemua suspek termasuk seorang wanita berusia 40 hingga 57 tahun itu dilakukan pukul 4.30 petang tadi di di Pejabat SPRM Selangor ketika hadir memberi keterangan.
Katanya, dua individu lain ditahan adalah pemilik syarikat swasta yang turut dipercayai terlibat dalam projek tersebut.
“Perbuatan salah guna kedudukan itu dilakukan eksekutif syarikat GLC terbabit pada tahun 2019.
“Eksekutif syarikat itu sebagai ketua projek telah mengesyor dan melantik proksinya sebagai pengurus projek di syarikat swasta itu bagi menguruskan projek tersebut bagi pihaknya,” katanya di sini hari ini.
Difahamkan, ketiga-tiga suspek akan dibawa ke Mahkamah Majistret Shah Alam esok bagi mendapatkan permohonan reman.

Sementara itu, Pengarah SPRM Selangor, Datuk Alias Salim ketika dihubungi mengesahkan penahanan tersebut namun enggan mengulas lanjut. -K!ONLINE


BAM lantik Rexy Timbalan Pengarah Kejurulatihan
Oleh MUHAMMAD HELMEE RAMLI

25 Oktober 2021, 10:15 pm
PERSATUAN Badminton Malaysia (BAM) dilihat serius dalam usaha kembali menaikkan reputasi sukan badminton negara apabila melantik legenda badminton Indonesia, Rexy Mainaky sebagai Timbalan Pengarah Kejurulatihan BAM.
Bekas juara dunia menerusi acara beregu lelaki itu akan memulakan tugas secara rasmi di Akademi Badmintion Malaysia (ABM), Bukit Kiara bermula 1 Disember depan dan bakal bekerjasama dengan Pengarah Kejurulatihan, Wong Choong Hann.
Presiden BAM, Tan Sri Mohamad Norza Zakaria menyuarakan kegembiraan atas kepulangan Rexy yang pernah membimbing skuad beregu lelaki negara bermula 2005 hingga 2012 sehingga melahirkan beregu emas, Koo Kien Keat-Tan Boon Heong.
“Kami sangat gembira untuk mengumumkan Rexy akan kembali ke BAM dan menyertai barisan kejurulatihan skuad kebangsaan. Pelantikan beliau adalah salah satu langkah untuk memastikan persatuan terus maju ke hadapan.
“Sejak beberapa tahun lalu, kita sudah bekerja keras serta melakukan pelbagai usaha untuk mengejar kejayaan. Rexy adalah seorang jurulatih berpengalaman serta memiliki rekod yang cukup hebat,” katanya.
Pada masa sama, beliau berkata, pemenang pingat emas Sukan Olimpik 1996 itu akan diberikan Petunjuk Prestasi Utama (KPI) spesifik bagi memantapkan skuad beregu muda negara.

Mohamad Norza percaya dengan pengalaman yang dimiliki Rexy selain kerjasama yang bakal dijalin bersama Choong Hann mampu memastikan Malaysia kembali menjadi antara kuasa besar sukan badminton dunia.
“Beliau akan diberikan KPI spesifik bagi menghidupkan semula serta memberi suntikan motivasi buat beregu muda kita. Saya tidak sabar untuk melihat beliau memainkan peranan penting bersama Choong Hann serta barisan kejurulatihan,” ujarnya. K! ONLINE


Angka kematian turun selepas liputan vaksin
Oleh SITI A'ISYAH SUKAIMI

25 Oktober 2021, 9:01 pm
PUTRAJAYA – Angka kematian akibat Covid-19 di negara ini semakin menurun disumbangkan oleh liputan vaksin yang tinggi, kata Ketua Data Pusat Kesiapsiagaan dan Tindakan Cepat Krisis Kebangsaan (CPRC), Dr. Mahesh Appannan.
Menerusi ciapan di laman Twitter, beliau menjawab pertanyaan orang ramai berhubung kadar kematian melibatkan mereka yang sudah lengkap menerima vaksin Covid-19.
“Ramai yang tanya jika vaksinasi betul-betul berkesan, mengapa hampir 50 peratus kematian dalam dua minggu terkini adalah mereka yang sudah lengkap divaksinasi?
“Kita perlu faham kadar vaksinasi di Malaysia kini sudah tinggi bukan sahaja dalam kalangan penduduk dewasa, tetapi penduduk secara keseluruhannya. Oleh itu, apa jua statistik kebanyakan mereka akan didapati sudah lengkap vaksinasi.
“Perbandingan yang lebih baik ialah 22 peratus populasi tidak divaksin manakala daripada kematian, 44 peratus tidak divaksinasi,” katanya di sini hari ini.

Dr. Mahesh menjelaskan, ini menunjukkan ‘over-representation’ iaitu risiko mati lebih tinggi jika menolak vaksin.

Katanya, penilaian VE yang lengkap misalnya kajian RECoVaM oleh ICR-NIH memerlukan kaedah saintifik yang mengawal faktor masa dan lokasi serta pengaruh lain seperti umur dan komorbid.
“Vaksin tidak bermaksud menjadi kebal 100 peratus, namun ia memberi perlindungan yang amat tinggi. Lagipun, usaha memberi dos penggalak atau dos ketiga sedang dipergiat,” katanya.-K!ONLINE


BNM meterai MoU dengan Jabatan Perangkaan
Oleh KOSMO!

25 Oktober 2021, 7:35 pm
PETALING JAYA – Bank Negara Malaysia (BNM) dan Jabatan Perangkaan telah memeterai memorandum persefahaman (MoU) yang baharu untuk mempertingkatkan lagi skop perkongsian dan penggunaan data untuk tujuan pemantauan, analisis dan perumusan dasar
Menurut kenyataan,  MoU antara antara dua pihak berkenaan telah ditandatangani pada tahun 2008.
“Persefahaman tersebut bertujuan untuk menggariskan bidang strategik baharu antara kedua-dua agensi seperti penyelidikan dan pembangunan, perundingan teknikal dan khidmat nasihat serta latihan dan pembinaan kapasiti,” katanya.
MoU  telah ditandatangani oleh Gabenor BNM, Datuk Nor Shamsiah Mohd. Yunus dan juga Ketua Perangkawan, Datuk Seri Dr. Mohd Uzir Mahidin.
Menurut BNM, kerjasama tersebut dijangka menyokong pembangunan pakar bidang di kedua-dua agensi bagi memenuhi keperluan data semasa dan akan datang dengan menerima pakai teknik statistik yang terkini, penerapan sains data dan analitik serta pendekatan inovatif lain.


Minta dipenjara tidak tahan hidup bersama isteri
Oleh KOSMO!

25 Oktober 2021, 7:35 pm
ROM, ITALI – Seorang lelaki yang tidak tahan untuk terus hidup sebumbung bersama isterinya bertindak menyerah diri di balai polis dan meminta untuk dipenjarakan agar dapat menjalani kehidupan yang lebih ‘tenang’, lapor laman berita Wionews semalam.
Lelaki warganegara Albania berusia 30 tahun itu sebelum ini telah diarahkan menjalani hukuman di rumahnya atas kesalahan jenayah berkaitan dadah sejak beberapa bulan lepas.
“Dia tinggal di sebuah rumah bersama isteri dan keluarganya. Kehidupan mereka dibelenggu banyak masalah dan dia sudah tidak mampu lagi bersabar dengan kemelut rumah tangganya.
“Lelaki itu juga berkata bahawa kehidupannya bagaikan neraka dan dia ingin dimasukkan ke penjara kerana sudah tidak tahan (tinggal di rumah).
“Disebabkan itu, lelaki tersebut memilih untuk melarikan diri dari rumah dan secara sukarela menyerah diri kepada polis Carabinieri untuk menjalani hukuman penjara, ” kata seorang pegawai polis Carabinieri dari Tivoli, Kapten Francesco Giacomo Ferrante.
Permintaan lelaki itu akhirnya dipenuhi apabila dia didakwa atas kesalahan melanggar peraturan tahanan rumah.

Pihak berkuasa kehakiman turut mengarahkan polis tempatan untuk memindahkannya ke penjara jenayah dadah, sekali gus ‘membebaskan’ lelaki itu daripada belenggu isterinya. – AGENSI


Bekas pemandu lori bebas tuduhan cuba rogol, seks luar tabii
Oleh NORLIZAH ABAS

25 Oktober 2021, 6:57 pm
PUTRAJAYA – Seorang bekas pemandu lori dibebaskan oleh Mahkamah Rayuan hari ini daripada sabitan dan hukuman penjara 15 tahun dan 10 sebatan atas kesalahan cuba merogol anak tirinya yang ketika itu berusia 12 tahun, di Penampang, Sabah, enam tahun lalu.
Panel tiga hakim diketuai oleh Datuk Lee Swee Seng turut mengetepikan sabitan dan hukuman penjara 10 tahun dan tiga sebatan terhadap lelaki berusia 39 tahun itu atas kesalahan melakukan seks luar tabii terhadap mangsa yang sama.
Beliau yang bersidang bersama Datuk P. Ravinthran dan Datuk Hadhariah Syed Ismail berpuas hati sabitan dan hukuman yang diputuskan oleh Mahkamah Sesyen, tidak selamat untuk dikekalkan.
Panel itu berpuas hati bahawa pembelaan telah menimbulkan keraguan yang munasabah pada kes pendakwaan bahawa ibu mangsa (saksi pendakwaan) menyatakan anak perempuannya mengada-adakan cerita dan keterangannya tidak boleh dipercayai.
Mahkamah turut berpendapat, hakim bicara gagal membuat dapatan berhubung isu kredibiliti saksi ketika memutuskan untuk bergantung kepada keterangannya semata-mata ketika memutuskan kes prima facie.
Sehubungan itu, mahkamah membenarkan rayuan akhir perayu (namanya tidak didedahkan kerana mempunyai pertalian keluarga dengan mangsa) dan mengetepikan sabitan dan hukuman yang diputuskan terhadapnya.

Perayu diwakili oleh peguam Datuk Seri K. Rakhbir Singh manakala pendakwaan diwakili oleh Timbalan Pendakwa Raya Ng Siew Wee.
Lelaki itu didakwa cuba merogol mangsa di rumah mereka di Penampang kira-kira pukul 12 tengah hari, 20 Mac 2015 manakala tuduhan kedua melakukan seks luar tabii terhadap mangsa di tempat sama, sehari sebelumnya.
Pada 29 Januari 2018, Mahkamah Sesyen Kota Kinabalu mendapatinya bersalah terhadap kedua-dua tuduhan dan menjatuhkan hukuman tersebut secara serentak.
Mahkamah Tinggi pada 10 Disember 2019 mengekalkan sabitan namun membenarkan rayuan silang pendakwa raya dan memerintahkan hukuman penjara berkuat kuasa secara berasingan. – K! ONLINE


Kes sembuh kekal lepasi kes harian
Oleh SITI A'ISYAH SUKAIMI

25 Oktober 2021, 7:25 pm
PUTRAJAYA – Sebanyak 7,414 kes sembuh dilaporkan hari ini, kekal melepasi jangkitan baharu menjadikan jumlah kes sembuh Covid-19 sebanyak 2,334,783 kes.
Ketua Pengarah Kesihatan, Tan Sri Dr. Noor Hisham Abdullah berkata, kes harian pula mencatatkan sebanyak 4,782 kes termasuk 15 kes import dengan jumlah kumulatif kes positif Covid-19 sebanyak 2,436,498 kes.
“Daripada jumlah kes harian hari ini, sebanyak 96 kes (2.0 peratus) adalah kategori tiga, empat dan lima serta 4,686 kes (98.0 peratus) kategori satu dan dua.
“Terdapat 607 kes sedang dirawat di Unit Rawatan Rapi dan 300 kes memerlukan bantuan pernafasan,” katanya dalam satu kenyataan di sini hari ini.
Ujarnya lagi, enam kluster baharu dilaporkan melibatkan tiga kluster tempat kerja serta masing-masing satu kluster komuniti, institusi pendidikan Kementerian Pendidikan dan pendidikan tinggi direkodkan di Johor, Kelantan dan Selangor. -K!ONLINE


AS akan bina ‘lebuh raya’ di angkasa lepas
Oleh KOSMO!

25 Oktober 2021, 7:00 pm
WASHINGTON – Kerajaan Amerika Syarikat (AS) bersiap sedia untuk membina sebuah ‘lebuh raya’ angkasa lepas yang lengkap dengan beberapa perhentian dalam menjadikan sesi lawatan ke ruang angkasa sebagai suatu kebiasaan, lapor akhbar Daily Star semalam.
Perintah Pengangkutan AS dan Angkatan Angkasa Lepas AS yakin bahawa orang ramai akan menggunakan lebuh raya angkasa lepas pada masa akan datang.
Sistem yang akan dibangunkan negara itu turut dilihat dapat membawa rakan kerjasama komersial serta sekutu AS untuk membuat lawatan kerap dan berulang-alik ke Bulan serta seluruh alam semesta.
Bagi tujuan itu, beberapa hab untuk mengisi bahan api yang lengkap dengan perkhidmatan baik pulih turut akan dibina.
Selain itu, AS juga sedang meninjau lokasi orbit yang sesuai untuk dijadikan perhentian dengan jangkaan untuk beroperasi dalam jangka masa lebih cepat bagi menandingi China.
“Kami telah menetapkan standard, doktrin serta tadbir urus dalam kalangan prinsip-prinsip yang kami percaya.

“Sebagai mana bahasa Inggeris dijadikan bahasa rasmi untuk Organisasi Penerbangan Awam Antarabangsa untuk angkasa lepas, saya percaya bahawa pengangkutan angkasa lepas juga akan menggunakan bahasa ini, dan bukannya Mandarin,” kata Ketua Angkatan Angkasa Lepas, Bridget Jeneral John Olson.
AS dan China ketika ini sedang bersaing untuk mendarat di Bulan. Pihak pertama yang berjaya sampai berpeluang memilih hartanah pertama di situ, di mana pangkalan bulan berkemungkinan dapat dibina. – Agensi


Ed Sheeran positif Covid-19
Oleh SAIRUL ZAMRI MISRANI

25 Oktober 2021, 7:30 pm
PETALING JAYA – Penyanyi popular, Ed Sheeran disahkan positif Covid-19 hari ini.
Sheeran, 30, berkongsi berita duka tersebut dalam Instagramnya dan memberitahu dia kini sedang menjalani kuarantin kendiri di rumah.
“Nota ringkas ini memberitahu saya bersedih disahkan positif Covid-19. Sekarang, saya sedang menjalankan kuarantin kendiri dan mematuhi garis panduan kerajaan.
“Ini bermakna saya tidak boleh memenuhi temujanji secara bersemuka. Saya minta maaf mengecewakan anda. Jaga diri semua,” tulisnya.
Tambah pelantun lagu Perfect tersebut, dia kini hanya memenuhi temu janji dan persembahan seni secara virtual sahaja.
Bagaimanapun, penyanyi yang empat kali menggenggam trofi Anugerah Grammy itu tidak memaklumkan sama ada dirinya sudah menerima vaksin atau sebaliknya. – K! ONLINE


Siti Nurhaliza ‘main’ TikTok dekati peminat muda
Oleh HANISAH SELAMAT

25 Oktober 2021, 7:25 pm
PETALING JAYA – Mengikuti perkembangan semasa, Datuk Seri Siti Nurhaliza mengakui aktif memanfaatkan aplikasi TikTok sebagai medan untuk mendekati peminat baharu terutama dikalangan orang muda.
Katanya, dalam situasi serba mencabar ini dia perlu berani mencuba pelbagai perkara baharu namun tetap beringat untuk berpada-pada dalam memuatnaik kandungan di aplikasi berkenaan.
“Saya cuba menawan Dan mendekati peminat baharu di kalangan remaja serta lingkungan golongan muda yang rata-rata tertumpu kepada medium tersebut untuk berinteraksi termasuk pengguna di luar negara.
“Dari situ saya sentiasa sedia untuk berkolaborasi memuatnaik video nyanyian terutama dengan rakan seperjuangan dari seberang seperti ibu Hetty Koes Endang sekali gus memperkenalkan dendangan lama yang malar segar.
“Alhamdulillah dapat banyak maklumbalas. Tidak bermakna kita mahu bersaing dengan orang muda kerana itu bukan matlamat saya.
“Namun sejauh mana mahu berkongsi atau ikut ‘trend’, saya tetap letakkan had. Apa yang anda lihat di TikTok itulah Siti Nurhaliza Dan itu jua had yang saya tetapkan,” katanya ketika pelancaran produk SimplySiti For All – Reflection Of Perfection’ dan sesi memperkenalkan duta SimplySiti.

Penghibur nombor satu negara itu memberikan mandat kepada penuntut tahun akhir Universiti Teknologi MARA (UiTM), Zahra Zura Aziza Zahanor, 20, menjadi wajah jenama kecantikan popular miliknya.
“Syukur jenama SimplySiti mampu berdiri kukuh hingga tahun ke-11 ini biarpun seperti perniagaan lain yang turut berdepan dugaan sepanjang Perintah Kawalan Pergerakan (PKP) berlangsung.
“Kami bertuah kerana disokong pengguna setia serta pasukan yang kuat selain berusaha mempergiatkan dan mempelbagaikan corak pemasaran menerusi online termasuk Tiktok mendekati pelanggan.
“Selepas lebih sedekad SimplySiti di pasaran, buat julung kali syarikat melantik duta produk untuk bersama saya mempromosikan semua rangkaian produk kosmetik dan penjagaan kulit SimplySiti sekali gus menarik kelompok pengguna remaja.
“Saya sudah ada pengikut sendiri yang mengikuti sejak usia saya muda sampai umur sekarang tapi untuk saya mencuri hati remaja dan anak muda bagi saya Zahra sesuai mewakili mereka,” katanya.
Anak sulung daripada dua bersaudara itu dipilih antara lebih 700 peserta Pencarian Wajah SimplySiti pada Jun lalu yang dikatakan memiliki keperibadian tinggi, cantik dan bijak.
Ditanya mengenai pemilihan duta tidak berhijab, Siti menegaskan dirinya bersikap terbuka selain menyatakan sama ada bertudung atau tidak ia lebih kepada urusan peribadi seseorang.
“Sebenarnya kalau ikutkan saya pun tidak berhijab ketika mula-mula membawa jenama SimplySiti namun kemudian saya berhijrah serta berhijab. Jadi untuk jenama SimplySiti ini saya lebih terbuka.
“Bukan faktor bertudung atau tidak menjadi persoalan kerana ia personal. Bagi membawa nama SimplySiti, saya pilih orang yang ada keperibadian, wajah menarik dan bijaksana untuk menarik generasi baharu seperti Zahra mengenali produk saya,” katanya lagi. – K! ONLINE


Potong bekalan elektrik untuk patahkan kegiatan judi online
25 Oktober 2021, 7:03 pm
KUALA LUMPUR – Polis Diraja Malaysia (PDRM) bersama Tenaga Nasional Berhad (TNB) mengambil tindakan memotong bekalan elektrik di sebuah premis judi online di Jalan Lebuh Pudu, dekat sini hari ini sebagai usaha mematahkan kegiatan itu.
Tindakan itu dilakukan pukul 3 petang susulan daripada serbuan yang dilakukan Bahagian Siasatan Jenayah Maksiat, Perjudian dan Kongsi Gelap (D7), Ibu Pejabat Polis Daerah (IPD) Dang Wangi, Khamis lalu.
Ketua Jabatan Siasatan Jenayah (JSJ) Kuala Lumpur Senior Asisten Komisioner Saiful Annuar Yusoff berkata, pemotongan bekalan elektrik dilakukan mengikut Seksyen 21A Akta Rumah Judi Terbuka 1953 (Akta 289).
“Mana-mana premis yang diputuskan bekalan tidak boleh disambungkan kepada premis itu oleh pihak pembekal atau pemegang lesen tanpa kebenaran bertulis daripada pegawai polis.
“Pemilik premis juga perlu mendapatkan kelulusan Ketua Polis Daerah untuk penyambungan semula,” ujarnya dalam kenyataan hari ini.
Terdahulu pada 21 Oktober lalu pukul 7 malam, seramai 17 individu termasuk dua warga asing yang juga penjaga premis ditahan.

Menurutnya, semasa serbuan kesemua 15 pelanggan itu sedang bermain judi secara online menggunakan komputer riba dan telefon bimbit.
“Polis turut merampas sembilan komputer riba, 11 pelbagai peralatan komputer, telefon bimbit dan wang tunai RM664,” ujarnya.
Jelasnya, kesemua yang ditahan berusia 24 hingga 61 tahun itu disiasat mengikut Seksyen 6(1) Akta Rumah Judi Terbuka 1953 dan diambil tindakan tuduh di mahkamah. – K! ONLINE


Ganabatirau mohon maaf tengking JPS
Oleh ISKANDAR SHAH MOHAMED

25 Oktober 2021, 7:17 pm
SHAH ALAM – Ahli Dewan Undangan Negeri (ADUN) Kota Kemuning, V. Ganabatirau memohon maaf atas tindakannya mengeluarkan kata kesat dan menengking kakitangan Jabatan Pengairan dan Saliran (JPS), kelmarin.
Permohonan maaf secara terbuka itu dibuat susulan sebuah video yang tular di media sosial sehingga menerima kritikan oleh pelbagai pihak.
Beliau yang juga Pengerusi Jawatankuasa Tetap Pemberdayaan, Pembangunan Sosio Ekonomi dan Kerajaan Prihatin Selangor mengakui kekhilafan itu ketika meninjau dan memantau isu banjir di Taman Sri Muda, di sini.
“Saya bukan mahu menjadi hero atau menunjuk kuasa namun hanya berkhidmat sebagai wakil rakyat kawasan itu.
“Namun, saya sedar telah bertindak kasar dan memohon maaf secara ikhlas serta sepenuh hati kepada pihak terlibat,” katanya pada sidang akhbar di pejabatnya di sini, petang tadi.
Kosmo! Online terdahulu melaporkan Kongres Kesatuan Pekerja-pekerja Dalam Perkhidmatan Awam Malaysia (Cuepacs)
mendesak Ganabatirau membuat permohonan maaf secara terbuka kepada semua penjawat awam terutama kakitangan Jabatan Pengairan Pengairan dan Saliran (JPS) Selangor.

Mengulas lanjut, Ganabatirau menjelaskan, beliau hanya menjalankan tugas sebagai wakil rakyat selepas menerima aduan penduduk mengenai masalah banjir di beberapa lokasi di kawasan berkenaan.-K!ONLINE


Mamat Khalid beritahu nak jumpa dua orang berjubah putih
Oleh KOSMO!

25 Oktober 2021, 7:11 pm
Oleh LIYANA RAMLI
IPOH – Isteri sutradara tersohor, Allahyarham Mamat Khalid, Hasmah Hassan mengakui mula merindui suami yang pergi secara mengejut semalam dan tidak menunjukkan masalah kesihatan yang serius.
Bahkan, suaminya itu sangat gembira sebelum pengsan di restorannya, Sarang Art Hub di Tanjung Malim dan dikejarkan ke hospital sebelum disahkan meninggal dunia.
“Rasa rindu macam terkejut sebab dia sihat, masa itu dia sangat gembira.
“Pemergiannya secara mengejut,” katanya kepada pemberita.
Terdahulu, beliau menerima kunjungan Pengerusi Perbadanan Kemajuan Filem Nasional Malaysia (Finas) Zakaria Abdul Hamid di kediamannya di Taman Ipoh Jaya Timur 1 di sini hari ini.

Hasmah berkata, sebelum meninggal Allahyarham Mamat ada memberitahu kepada kawannya bahawa dia sangat gembira mahu bertemu dengan dua orang kawan lama yang berjubah putih.
“Kita pun takut dan tertanya-tanya siapa mereka kerana kawannya pun tak nampak di mana orang yang berjubah putih itu,” katanya.
Ujarnya, suaminya tidak meninggalkan apa-apa pesanan kerana tidak mahu membuat dirinya risau tambahan kebelakangan ini Allahyarham Mamat sering bersendirian kerana sedang banyak menulis.
“Kebelakangan ini, dia banyak menulis dan jika dia menulis, kami faham dia tak mahu diganggu.
“Jika ada yang nak jumpa dia dan tak dapat jumpa, janganlah berkecil hati kalau tak dapat berjumpa kerana dia memang begitu ketika sedang asyik menulis,” katanya.
Sementara itu, Hasmah berkata, dia sangat berterima kasih pada Finas yang datang menziarahi keluarganya.
“Ini merupakan kali kedua Finas datang menziarahi kami, sebelumnya ketika Allahyarham Mamat sakit dua tahun lalu.
“Secara tidak langsung ini bermaksud Finas sangat menghargai kerja-kerja seni dan orang yang bekerja dalam bidang ini,” katanya. – K! ONLINE


Pura-pura minta makanan sebelum rompak mangsa
25 Oktober 2021, 5:44 pm
KUALA LUMPUR – Taktik sekumpulan perompak menyamar sebagai orang susah dengan meminta makanan sebelum merompak mangsa terbongkar dengan penahanan tiga individu di sekitar daerah ini, semalam.
Ketiga-tiga individu terdiri daripada dua lelaki dan seorang wanita berumur lingkungan 16 hingga 35 tahun itu diberkas pukul 11 malam oleh sepasukan pegawai dan anggota dari Balai Polis Jinjang.
Ketua Polis Daerah Sentul, Asisten Komisioner Beh Eng Lai berkata, mangsa yang berumur 51 tahun telah didatangi suspek wanita ‘berlakon’ untuk meminta makanan daripada mangsa pada pukul 10 malam ketika berada dalam sebuah bilik di kawasan kuil Sri Maha Karumariamman, Jalan Segambut, dekat sini, kelmarin.
“Sebaik mangsa yang merupakan warganegara India membuka pintu, dua lelaki menyerbu mangsa lalu memukulnya dengan kayu di kepala, badan dan muka.
“Suspek turut melarikan sebentuk cincin emas, passport, wang tunai RM500 dan dua buah telefon bimbit milik mangsa,” ujarnya dalam kenyataan hari ini.
Menurutnya, hasil siasatan mendapati modus operandi kumpulan berkenaan yang didalangi seorang wanita akan bertindak menyamar sebagai orang susah yang datang meminta makanan.

“Semasa urusan mendapatkan bekalan makanan dilakukan, dua orang suspek yang berada di luar kawasan kuil telah masuk dan memukul mangsa sebelum melarikan barangan berharga milik mangsa,” ujarnya.
Jelas beliau, ketiga-tiga suspek mengaku terlibat dalam kes tersebut dan salah seorang suspek disiasat dibawah Seksyen 52(3) Akta Pertubuhan 1966 kerana mempunyai beberapa tatu di badan disyaki ahli kumpulan pertubuhan yang tidak sah. – K! ONLINE


BKP mula dibayar esok
Oleh MOHD RASDAN AHMAD

25 Oktober 2021, 6:11 pm
PETALING JAYA – Bagi membantu rakyat yang terkesan, Bantuan Kehilangan Pendapatan (BKP) sebanyak RM500 akan diberikan secara one-off bermula esok (26 Oktober 2021).
Perdana Menteri, Datuk Seri Ismail Sabri Yaakob berkata, bantuan ini akan memberi manfaat kepada hampir 870,000 individu yang telah hilang pendapatan pada tahun 2021.
“Kesemua bantuan ini melibatkan implikasi kewangan sebanyak RM434 juta demi memastikan kesejahteraan Keluarga
Malaysia.
“BKP diberikan kepada pekerja yang kehilangan sumber pendapatan berdasarkan data Kumpulan Wang Simpanan Pekerja (KWSP) atau PERKESO dalam tahun 2021,” katanya melalui satu kenyataan hari ini.
Tambahnya,Semakan status kelulusan BKP boleh dibuat mulai 26 Oktober 2021 melalui Portal BKP, iaitu https://bkp.hasil.gov.my. Untuk maklumat lanjut, penerima BKP juga boleh merujuk Soalan Lazim (FAQ) yang turut dimuat naik di portal berkenaan.
“Semoga bantuan ini dan juga bantuan tunai lain yang disediakan kerajaan dapat mengurangkan beban kewangan
Keluarga Malaysia dalam mengharungi tempoh yang masih mencabar ini,” jelasnya. – K! ONLINE.


Umur 18 tahun dah dapat hadiah Mustang
Oleh NABIL AIMAN NOR AZWAN

25 Oktober 2021, 6:24 pm
PETALING JAYA – Semalam tular sebuah video mengenai seorang gadis yang baru menginjak usia 18 tahun telah menerima kejutan hadiah sebuah kereta Ford Mustang daripada kedua ibu bapanya sempena hari lahirnya.
Harga bagi sebuah kereta Ford Mustang boleh mencecah sehingga ratusan ribuan ringgit jika mengikut nilai pasaran di Malaysia.
Menerusi perkongsian sebuah video oleh @aamyrae._ di laman aplikasi TikTok, kelihatan seorang wanita yang seakan-akan tidak percaya apabila melihat kejutan hadiah daripada ibu bapanya.
Berdasarkan video berdurasi 1 minit 19 saat di TikTok itu, gadis tersebut baru sahaja keluar dari kereta dan terus tergamam apabila ibunya mengucapkan selamat hari lahir lalu menunjukan sebuah kereta Mustang yang lengkap berbalutkan reben merah.
Ketika kejadian itu, gadis itu dilihat sebak dan telah menitiskan air mata lalu terus memeluk ibunya kerana berasa sangat terharu dengan pemberian oleh ibu bapanya itu.
Susulan perkongsian video itu, rata-rata orang ramai telah menyatakan tidak perlu berasa cemburu dengan hadiah yang dimiliki oleh gadis tersebut kerana ia merupakan satu rezeki buat dirinya.

“Dia bukan untung, tapi itu rezeki masing-masing ada yang rezeki Allah bagi dari keluarga sendiri dan ada yang kita usaha sendiri,” kata @mhmmdferdaus.
“Allahuakhbar, betapa bertuahnya hidup awak, disayangi keluarga yang berharta dan dikurniakan oleh Allah S.W.T dengan kecantikkan serta dilimpahi kasih sayang,” jelas @Imaanzanazakaria.
“Anak orang kaya, rezeki mak ayah dia lebih jadi keluarga dia bagilah kereta, ini semua rezeki dia dan harap janganlah ada yang berasa cemburu dengan komen yang bukan-bukan,” ujar @Sitiroslizashah.
Sehingga kini, perkongsian video tersebut meraih lebih 292,400 tontonan dan 28,500 tanda suka di akaun TikTok miliknya – K! ONLINE


Wanita terima mas kahwin RM1.5 juta
Oleh KOSMO!

25 Oktober 2021, 6:30 pm
JAKARTA – Seorang pengantin perempuan di Indonesia menjadi tular baru-baru ini kerana didakwa menerima mas kahwin sebanyak 5 bilion rupiah (RM1.5 juta) daripada suaminya, lapor laman berita Suara.com hari ini.
Wanita yang berasal dari bandar Cilegon dalam wilayah Banten itu berkahwin dengan seorang lelaki dari Australia.
Menerusi hantaran yang dimuat naik di laman Instagram, wanita tersebut dan suaminya kelihatan memakai busana pengantin berwarna putih dalam majlis perkahwinan yang diadakan di sebuah lokasi popular di Banten, Kebon Sengon Sari Kuring.
“Jangan sampai video ini ditonton oleh calon mentua anda. Amat berbahaya sekiranya si lelaki ingin meminang calon isterinya, dia akan dibandingkan dengan jumlah mas kahwin yang diterima wanita ini.
Mas kahwin  itu menjadi tular dengan ramai netizen meninggalkan pelbagai komen yang menyifatkan wanita berkenaan sebagai beruntung.
“Bagi yang masih meletakkan motosikal pada bahagian ruang tamu rumah, diharap terus bersabar,” kata seorang pengguna.

“Orang Asia yang teramat kaya (Crazy, rich Asian),” kata seorang lagi. – AGENSI


Berang isteri curang, suami roboh rumah guna jengkaut
Oleh KOSMO!

25 Oktober 2021, 5:38 pm
JAKARTA – Seorang lelaki dari daerah Trenggalek, wilayah Jawa Timur bertindak agresif apabila merobohkan rumahnya menggunakan jengkaut kerana berang selepas mengetahui kisah kecurangan isterinya, lapor laman berita Suara.com hari ini.
Menerusi klip video yang tular di TikTok, kelihatan sebuah jengkaut sedang merobohkan sebuah rumah di satu kawasan perkampungan.
Orang ramai turut berkerumun di tepi jalan untuk menyaksikan kejadian itu.
Menurut pelbagai sumber, pemilik rumah itu membuat keputusan untuk merobohkan rumahnya kerana berang apabila mengetahui bahawa isterinya mempunyai kekasih gelap.
Sejurus mengetahui perkara itu, lelaki berkenaan yang bekerja di bandar terus pulang ke kampung dan merobohkan kediaman tersebut.
Video itu menerima pelbagai komen daripada netizen dengan ada yang menyokong dan membantah tindakan lelaki berkenaan.

“Buat anda yang meminta lelaki itu agar jangan terlalu mengikut emosi dan menyelesaikan masalah secara baik, anda pasti belum pernah merasai perasannya apabila berada di tempatnya,” kata seorang netizen. – Agensi


Cemas rumah dilanda arus deras
Oleh NORLIA RAMLI

25 Oktober 2021, 5:40 pm
SIK – Empat sekeluarga cemas apabila kawasan rumah mereka di Kampung Lentang, Belantik dekat sini dilanda arus deras selepas anak sungai terletak berhampiran melimpah akibat hujan lebat, semalam.
Dalam kejadian kira-kira pukul 5 petang itu, Faridah Wahab, 59, bersama anak, Siti Khalijah Saud, 25, serta dua cucu berusia dua dan lima tahun sedang berehat di dalam rumah.
Menurut Faridah, dia tidak menyangka akan berlaku banjir kerana hujan di kawasan rumahnya tidak terlalu lebat.
“Mungkin berlaku hujan lebat di kawasan hulu menyebabkan anak sungai berdekatan melimpah,” katanya ketika ditemui di rumahnya di sini hari ini.
Katanya, dia sempat memindahkan motosikal ke tempat lebih tinggi sebelum paras air di halaman rumah meningkat dengan cepat sehingga paras pinggang.
“Saya terus mendapatkan anak serta dua cucu dan membawa mereka ke penjuru rumah yang lebih kukuh.

“Di dalam rumah yang berada pada kedudukan agak tinggi, air masuk sehingga paras kira-kira 0.3 meter,” ujarnya.
Menurutnya, dia dan anak ketakutan apabila mendengar bunyi deruan air dan arus deras seolah-olah mengangkat rumah mereka.
“Kami menjadi bertambah cemas apabila terdengar bunyi kuat di bahagian dapur rumah sebelum mendapati sebahagian struktur dapur telah roboh,” ujarnya. – K! ONLINE


Seorang mati dalam pergaduhan rakan serumah
Oleh MOHD SYALMIZI HAMID

25 Oktober 2021, 6:21 pm
SEBERANG PERAI – Seorang lelaki yang mempunyai 15 rekod jenayah mati dipercayai akibat ditetak rakan serumahnya dalam kejadian di Jalan Pak Abu, Kampung Telaga Air, Butterworth di sini malam tadi.
Kejadian itu berlaku apabila mangsa yang berusia 30 tahun dikatakan bergaduh dengan rakannya kira-kira pukul 7.30 malam dipercayai berpunca kerana kehilangan telefon bimbit salah seorang daripada mereka.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kejadian tersebut disedari adik lelaki tiri suspek yang tinggal bersebelahan selepas terdengar pertengkaran mulut di rumah yang disewa mangsa dan suspek bersama beberapa lagi rakan.
“Saksi itu mendakwa dia tidak melihat pertengkaran tersebut sehinggalah nampak si mati dibawa ke pondok di hadapan rumah oleh dua rakan serumahnya sebelum menghubungi ambulans berikutan si mati cedera parah.
“Mangsa kemudiannya dibawa ke Hospital Seberang Jaya dan disahkan meninggal dunia pukul 9.17 malam ketika menerima rawatan dengan kecederaan parah pada betis dan jari dipercayai kerana ditetak,” katanya kepada pemberita hari ini.
Menurut Noorzainy lagi, susulan kejadian itu, polis menahan lelaki berusia 34 tahun di kawasan Mak Mandin di Butterworth kira-kira pukul 9 pagi tadi bagi membantu siasatan.

“Berdasarkan siasatan awal, lelaki itu mengaku berlaku pertengkaran mulut dan pergelutan di antaranya dengan mangsa.
“Hasil ujian saringan awal darah turut mendapati mangsa positif dadah serta memiliki 15 rekod jenayah dan dadah, manakala suspek mempunyai 22 rekod jenayah,” katanya lagi.
Kes disiasat mengikut Seksyen 302 Kanun Keseksaan. – K! ONLINE


KWSP perkenal ciri baharu i-Invest
Oleh MUHAMMAD IKHWAN IDERIS

25 Oktober 2021, 6:24 pm
PETALING JAYA – Ahli Kumpulan Wang Simpanan Pekerja (KWSP) yang menggunakan kemudahan layan diri i-Invest KWSP kini boleh membeli sehingga lapan dana unit amanah daripada maksimum lima Institusi Pengurusan Dana (IPD) dalam satu transaksi pembelian.
Ciri baharu itu membolehkan ahli mengakses kemudahan i-Invest dengan lebih baik ketika membuat pilihan pelaburan.
KWSP dalam satu kenyataan yang dikeluarkan hari ini berkata, walaupun ahli boleh membeli dana unit amanah dari lebih daripada satu IPD, transaksi yang melibatkan beberapa IPD ini hanya boleh dilakukan melalui Institutional Unit Trust Scheme Advisers (IUTA) yang dilantik dan menawarkan dana dari pelbagai IPD.
Jelasnya, ahli masih diberi pilihan untuk membeli dana daripada setiap IPD individu.
“Selain itu, pengguna kemudahan i-Invest kini perlu menjalani penilaian kesesuaian pelaburan sebelum melakukan sebarang transaksi.
“Penilaian ini akan memprofil tahap toleransi risiko ahli bagi membolehkan mereka membuat pilihan pelaburan yang lebih termaklum,” katanya.

Kemudahan i-Invest KWSP, yang dilancarkan pada Ogos 2019 merupakan platform digital yang menawarkan pelbagai fungsi, fleksibiliti dan kemudahan untuk ahli membuat pelaburan, transaksi serta memantau pelaburan unit amanah pada bila-bila masa dan di mana-mana sahaja.
Melalui kemudahan berkenaan, ahli boleh membuat perbandingan antara dana unit amanah yang ditawarkan oleh IPD, melihat senarai gabungan pegangan pelaburan mereka dan maklumat berkaitan kos pelaburan, sejarah prestasi dana serta maklumat statutori yang berkaitan dengan IPD tersebut. – K! ONLINE


‘Kalau kendur kita tegangkan, kalau gemuk kita kuruskan’
Oleh MOHD. HAIKAL ISA

25 Oktober 2021, 6:06 pm
PETALING JAYA – Beauty is pain. Barangkali atas alasan itu jugalah penyanyi dangdut Amelina berani menjalani proses tanam benang pada rahang wajah.
Amelina atau nama lengkapnya, Norazlina Amir Sharipuddin, 47, berkongsi sebuah video proses ‘mengerikan’ tersebut menerusi Instagram yang mendapat reaksi pelbagai peminat baru-baru ini.
“Saya tak nak jadi orang lain. Kak Long (panggilan manja Amelina) tak nak hidung Angelina Jolie sebab Kak Long rasa hidup Kak Long paling cantik.
“Kak Long tak nak pergi kopak kulit muka sebab nak jadi muka budak 16 tahun tapi dah sah-sah Kak Long 40-an.
“Nantikan jadi Chucky (patung seram Hollywood) pula, ghisau (risau). Itu merubah namanya bukan membaiki,” katanya berseloroh dalam kapsyen video yang dimuat naik.
Luah pelantun lagu Asyik itu, dia hanya ingin menjaga penampilan pada usia yang semakin meningkat.

“Kak Long cuma nak diri yang dahulu, untuk lebih presentable (berpenampilan menarik) setelah dihina selekehlah, dah tualah (tapi memang sedar diri dah tua). Ada Kak Long kisah?
“Sekarang ini, Kak Long menjaga dan menghargai apa yang masih ada. Kalau kendur kita tegangkan, kalau gemuk kita kuruskan.
“Yang penting jangan lapah sana, kopak sini, sumbat segala besi plastik. Kikis sana sini. Jangan! Buat apa yang perlu jangan terlalu obses. Buat sesuatu yang bersifat sementara jangan yang kekal,” katanya.
Difahamkan, sebanyak enam benang dimasukkan ke dalam rahang Amelina dan membuatkan ramai tidak senang duduk melihat proses tersebut.
Sekadar informasi, rawatan tanam benang atau dalam bahasa Inggeris, Threadlift bertujuan mengurangkan kenduran dan lipatan kulit di sekitar kawasan rahang, pipi dan leher.
Selepas 10 hari, Amelina berkongsi perubahan pada kulit wajahnya yang semakin tegang dan anjal dalam satu video lain.
“Kak Long dah cakap memang cantik dari 30 tahun lepas kalian tak percaya. Tapi taklah cantik sangat tapi boleh tahanlah.
“Fitrah alam kalau muda itu apapun cantik termasuklah kalian semua. Allah memang bagi kita cukup lengkap.
“Cuma apabila dah berusia, Kak Long yang silap tak jaga, ambil mudah semua dan akhirnya orang kutuk kita belakang-belakang. Mereka perlekehkan kita,” kongsinya dalam satu muat naik video berasingan. – K! ONLINE


Penyelia tapak didenda RM70,000 cemar Sungai Merapoh
Oleh SALEHUDIN MAT RASAD

25 Oktober 2021, 6:17 pm
RAUB – Seorang penyelia tapak dikenakan denda RM70,000 oleh Mahkamah Sesyen Raub di sini hari ini atas kesalahan mencemarkan sungai dengan melepaskan sisa tanah ke Sungai Merapoh di Lipis pada Jun lalu.
Tertuduh Lew Show Jen, 49, mengaku bersalah selepas pertuduhan dibacakan jurubahasa di hadapan Hakim Ahmad Faizadh Yahya.
Tertuduh didakwa melepaskanan sisa kotor tanah daripada kawasan kerja tanah diselianya di Lot 5055, PN1884, Mukim Batu Yon di Lipis sehingga menyebabkan Loji Rawatan Air (LRA) Merapoh sukar dirawat pada pukul 11.45 pagi, 28 Jun lalu.
Pertuduhan dilakukan mengikut Seksyen 37 (1) (c) Enakmen Sumber Air 2007 yang memperuntukkan hukuman denda maksimum RM250,000 atau penjara sehingga dua tahun atau kedua-duanya sekali jika sabit kesalahan dan boleh didenda maksimum RM1,000 setiap hari jika kesalahan itu dilakukan berterusan.
Menurut fakta kes, tertuduh didakwa menyelia kerja pembukaan tanah bagi penanaman ‘Revotropix Paulowinia’ yang digunakan dalam pembuatan perabot dan bahan bakar di kawasan seluas 12.14 hingga 20.23 hektar.
Syarikat tempatnya bekerja iaitu United Paulownia Plantation Sdn. Bhd. diberikan kerja itu oleh oleh Syarikat Bintang Tower Sdn. Bhd. yang memajak tanah bersebelahan Sungai Merapoh milik Lembaga Kemajuan Pertanian Negeri Pahang.

Pendakwaan dikendalikan Pegawai Pendakwa Unit Penguatkuasa Air Pahang, Izzat Ikhwan Abu Bakar manakala tertuduh tidak diwakili peguam.
Tertuduh memohon mahkamah meringankan hukuman kerana dia terbeban selepas hampir setahun tidak bekerja kerana syarikatnya terjejas teruk akibat pandemik Covid-19.
Mahkamah kemudiannya menjatuhkan hukuman denda RM70,000 atau tujuh bulan penjara sekiranya tertuduh gagal membayar denda sebelum Show Jen membayar denda dan dibebaskan. – K! ONLINE


PM ketuai Malaysia ke beberapa sidang kemuncak ASEAN
Oleh AMREE AHMAD

25 Oktober 2021, 5:30 pm
PUTRAJAYA – Perdana Menteri, Datuk Seri Ismail Sabri Yaakob bakal mengetuai delegasi Malaysia ke Sidang Kemuncak ASEAN ke-38 dan ke-39 melalui persidangan secara video.
Menurut kenyataan Kementerian Luar di sini hari ini, ia turut meliputi sejumlah lima lagi sidang kemuncak berbeza serantau yang akan berlangsung padat dari esok sehingga Khamis ini.
Turut sama ialah Menteri Luar, Datuk Saifuddin Abdullah serta Menteri Kanan Perdagangan Antarabangsa dan Industri, Datuk Seri Mohamed Azmin Ali dan sejumlah pegawai kanan lain.
“Pemimpin serantau dijangka bincang hala tuju dan usaha pembinaan komuniti ASEAN serta inisiatif isu Covid-19 selain bertukar pandangan perkara berkepentingan,” jelas Wisma Putra.
Mereka juga kemudian akan menghadiri Sidang Kemuncak ASEAN Campur Satu dengan para pemimpin dari Australia, China, India, Jepun, Korea Selatan dan Amerika Syarikat (AS) disusuli Sidang Kemuncak ASEAN Campur Tiga dan Sidang Kemuncak Asia Timur selain akan diselang seli dengan dua lagi persidangan kemuncak kerjasama ekonomi tiga negara.
Ia melibatkan Kawasan Pertumbuhan Ekonomi ASEAN Timur Brunei-Indonesia-Malaysia-Filipina (BIMP-EAGA) dan Segi Tiga Pertumbuhan Indonesia-Malaysia-Thailand (IMT-GT).

Ismail Sabri akan diiringi Menteri di Jabatan Perdana Menteri (Ekonomi), Datuk Seri Mustapa Mohamed. Tahun ini, Brunei ialah Pengerusi ASEAN dengan tema Kita Prihatin, Bersedia, Makmur Bersama.
“Penyertaan Malaysia dalam semua sidang kemuncak berkenaan pada kali ini mencerminkan komitmen teguh terhadap ASEAN terutama cabaran pandemik Covid-19, malah merupakan penyertaan julung kali beliau dalam persidangan kemuncak terbesar ASEAN setelah dilantik sebagai Perdana Menteri yang kesembilan pada 21 Ogos lalu,” kata kenyataan itu. – K! ONLINE


Sajat mengaku sudah ‘tukar’ semuanya
Oleh KOSMO!

25 Oktober 2021, 4:41 pm
PETALING JAYA – Usahawan kontroversi, Muhammad Sajjad Kamaruz Zaman atau lebih dikenali sebagai Nur Sajat mengakui dirinya adalah seorang ‘transgender’ atau ‘transwomen’ dalam sesi temu ramah di dalam prorgam ‘What’s Going On Malaysia?’ yang dihoskan pelawak tanah air, Harith Iskander semalam.
Malah Sajat mengakui dia tidak akan kembali kepada fitrah asal kerana telah menukar dirinya kepada perempuan.
“‘Everything is change already'(semuanya sudah ditukar),” katanya dalam temu ramah itu semalam.
Tambahnya lagi, Sajat mendakwa dia telah diraba semasa berada di dalam tahanan dan orang ramai pasti tidak akan faham dengan situasi yang sedang dilalui olehnya.
“Orang tak faham apa yang saya lalui dengan bentuk kekerasan, sentuhan, dan mereka juga cuba untuk meraba saya.
“Kalau saya dijatuhi hukuman penjara selama tiga tahun dan saya merupakan seorang ‘transwomen’ yang dah tukar semuanya, mesti saya rasa tidak selamat dalam penjara nanti.

Disebabkan kerana takut akan situasi yang bakal dihadapinya jika didapati bersalah dan Sajat telah memilih untuk melarikan diri sehingga ke Australia.
Terdahulu Kosmo! melaporkan Sajat berasa takut jika didapati bersalah dan ditempatkan di dalam penjara lelaki kerana trauma akan situasi yang pernah dihadapinya sebelum itu. – K! ONLINE.


Jelir lidah sambil potong bawang, petua tidak pedih mata
Oleh MOHD RASDAN AHMAD

25 Oktober 2021, 4:16 pm
PETALING JAYA – Rakyat Malaysia tidak kira Melayu, Cina mahupun India ternyata mempunyai banyak petua dalam sesuatu perkara mahupun situasi dalam kehidupan seharian.
Antaranya adalah bertungku bagi kaum wanita selepas bersalin dan makan sup ikan haruan bagi pesakit yang mengalami masalah luka dalaman.
Namun berbeza kali ini apabila satu klip video yang tular di media sosial sejak beberapa hari ini apabila satu perkongsian petua ketika memotong bawang merah.
Kebiasaannya, ketika kita memotong bawang merah, mata semestinya berair dan pedih kerana wap atau air daripada bawang yang dipotong itu akan naik ke mata.
Bagi seorang wanita melalui video TikTok yang dikongsinya di media sosial menyatakan bagi menghilangkan masalah yang biasa berlaku ketika memotong bawang merah adalah dengan menjelirkan lidah.
“Biasa kalau kita potong bawang mesti mata kita pedih, senang sahaja anda hanya perlu jelirkan lidah bagi memastikan air bawang itu tidak naik ke mata.

“Sebenarnya wap atau air bawang merah akan pergi ke kawasan yang berair seperti mata kita, jadi jika kita jelirkan lidah wap itu tadi akan hinggap di lidah kita, selamat mencuba,” jelasnya.
Rata-rata orang ramai merasakan petua tersebut agak pelik namun berpendapat cara dan alasan yang diberikan wanita tersebut logik.
“Kalau letak bawang dalam peti ais tu aku pernah la dengar, tapi petua ni tak pernah pula aku tahu. Boleh cuba ni, tak larat la nak pakai spek hitam masa potong bawang,” jelas Teh Ah.
“Aku dah cuba, buat masa ni memang menjadi. Tak tahu la kebetulan atau tidak. Kalau macam ni seguni bawang pun layan,” jelas MRS. Fakri Nazim. – K! ONLINE.


Negara ASEAN perlu bangunkan infrastruktur digital inklusif
Oleh LUQMAN RIDHWAN MOHAMED NOR

25 Oktober 2021, 5:23 pm
PUTRAJAYA – Perdana Menteri, Datuk Seri Ismail Sabri Yaakob menggesa negara ASEAN agar membina infrastruktur digital bersifat inklusif agar ia lebih mudah diakses dan mampu milik untuk semua dalam usaha membentuk semula ekosistem digital.
Ia merupakan perkara pertama daripada tiga cadangan bagi membentuk semula ekosistem digital yang diutarakan beliau pada Sidang Kemuncak Perniagaan ASEAN 2021 hari ini.
Menurutnya, berpegang kepada kepercayaan tersebut, Malaysia telah mengambil langkah untuk menambah baik infrastruktur asas dengan memperkenalkan Rangka Tindakan Ekonomi Digital Malaysia (MyDIGITAL) awal tahun ini selari dengan Revolusi Perindustrian Ke-4 (4IR).
“Sasaran kami adalah untuk mentransformasikan negara ke arah ekonomi berpendapatan tinggi dipacukan teknologi serta berasaskan digital, pada masa sama meningkatkan infrastruktur digital bagi ketersambungan lebih lancar dan luas.
“Aspirasi ini sedang dilaksanakan menerusi Pelan Jalinan Digital Negara (JENDELA) dengan peruntukan sekitar AS$6.7 bilion (RM27.8 bilion). Ia bermatlamat untuk meningkatkan kualiti dan liputan jalur lebar sementara membuka laluan kepada teknologi 5G,” katanya ketika berucap pada Sidang Kemuncak Perniagaan ASEAN 2021 hari ini.
Menurut Ismail Sabri, kesemua inisiatif tersebut membolehkan Malaysia meningkatkan tahap persediaannya serta menjadi pemangkin ekosistem kondusif untuk ekonomi inovatif.

Cadangan kedua, katanya, adalah mempromosikan literasi digital inklusif, dengan Malaysia memberi penekanan kepada penyediakaan bakat-bakat digital sebagai satu daripada strategi yang digariskan di bawah Rancangan Malaysia Ke-12 (RMK-12).
“Di bawah pelan ini, langkah-langkah berterusan bagi meningkatkan kemahiran dalam literasi digital diambil untuk memastikan tenaga kerja tersebut kekal relevan pada bila-bila masa.
“Malaysia konsisten mengembangkan latihan industri, yang termasuk latihan pendidikan teknikal dan vokasional, penyelidikan dan pembangunan serta pengkomersialan dan inovasi,” katanya.
Menurut Ismail Sabri, semua usaha berkenaan adalah bertujuan membangunkan bakat digital yang lebih bersedia dalam kalangan rakyat Malaysia.
“Menerusi pendekatan menyeluruh ini, kami percaya lebih ramai akan bersedia dengan kemahiran diperlukan bagi perkembangan inklusif. Dalam pada itu, jurang kemahiran digital di rantau ASEAN akan dirapatkan.
“Ia penting bagi menjamin kerjasama lebih baik dan kemakmuran dalam kalangan negara ASEAN, memandangkan sesetengah daripadanya mempunyai penembusan digital lebih daripada 90 peratus manakala yang lain hanya 40 peratus,” katanya.
Cadangan ketiga pula, menurut beliau, adalah negara ASEAN perlu meningkatkan tahap digitalisasi perusahaan mikro, kecil dan sederhana.
“Pendekatan ini adalah penting bagi Malaysia kerana golongan tersebut menyumbang lebih dari 90 peratus perniagaan dalam ekonomi ASEAN. Tanpa langkah persediaan, kami mungkin menjadi antara negara yang paling terkesan pascapandemik.
“Justeru, pelaksanaan berkesan teknologi digital adalah penting bagi membangunkan semula ekonomi. Hingga hari ini, kami membangun secara konsisten dalam meluaskan akses pasaran pengusaha mikro, kecil dan sederhana, pada masa sama membina ekonomi digital inklusif,” katanya. – K! ONLINE


JKJN belum terima perkembangan kematian remaja selepas divaksin
Oleh MOHAMAD FAIZAL HASHIM

25 Oktober 2021, 3:51 pm
JOHOR BAHRU – Jabatan Kesihatan Negeri Johor (JKNJ) masih belum menerima sebarang perkembangan terkini berhubung kematian seorang remaja perempuan yang meninggal dunia beberapa hari selepas menerima suntikan dos pertama vaksin Covid-19.
Pengarahnya, Datuk Dr. Aman Rabu berkata, setakat ini, penjelasan mengenai kematian pelajar, Noor Hayati Nabila Abdullah, 14, sudah dijelaskan apabila mangsa didapati mempunyai ketumbuhan di ovari dan anomali struktur jantung.
Katanya, pihaknya masih menunggu keputusan beberapa ujian yang dilakukan berhubung kematian melibatkan seorang remaja perempuan yang didakwa meninggal dunia selepas menerima suntikan vaksin di Batu Pahat pada 8 Oktober lalu.
“Tiada perkembangan terbaharu, maklumat lain sama seperti saya maklum dalam kenyataan di Facebook Jabatan Kesihatan Negeri Johor,” katanya.
Beliau berkata demikian kepada pemberita selepas Operasi Mega Penguatkuasaan prosedur operasi standard (SOP) Covid-19 dan Peraturan – Peraturan Kawalan Hasil Tembakau di Setia Tropika di sini hari ini.
Dr. Aman sebelum ini dilaporkan berkata, remaja itu menerima suntikan dos pertama vaksin Pfizer, pada 3 Oktober sebelum ditemui meninggal dunia di ruang tamu rumah oleh ibunya pada 8 Oktober.

Katanya, sampel tisu dalam badan mangsa telah dihantar ke Pakar Perubatan Forensik Patologi di Hospital Sultanah Aminah (HSA), Johor Bahru untuk maklumat lanjut. -K!  ONLINE


Halusinasi dadah punca penganggur ugut bunuh anak saudara
25 Oktober 2021, 3:57 pm
AMPANG – Halusinasi angkara dadah dipercayai punca seorang lelaki naik angin lalu mengamuk dan mengugut untuk membunuh anak saudaranya dalam kejadian di sebuah rumah di Taman Tasik Tambahan, dekat sini awal pagi tadi.
Bagaimanapun, lelaki yang berusia 22 tahun dan tidak bekerja itu berjaya diberkas polis sebaik menerima laporan daripada mangsa yang bekerja sebagai jurujual.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku kira-kira pukul 2.45 pagi semasa wanita (mangsa) yang berusia 17 tahun dan keluarga berada di rumah telah didatangi suspek yang merupakan bapa saudaranya.
“Suspek telah masuk ke dalam rumah dari ruang tamu dan memandang kepada kakak kandung mangsa sambil menyatakan apa masalah yang dihadapi dengan wanita tersebut.
“Suspek kemudiannya ke dapur untuk mengambil pisau lalu meluru ke arah mangsa dan mengacukan pisau berkenaan sambil menggugut untuk membunuhnya,” ujarnya dalam kenyataan hari ini.
Menurutnya, sebaik menerima maklumat, polis bergegas ke lokasi kejadian dan berjaya memberkas suspek termasuk merampas sebilah pisau warna silver yang digunakan semasa kejadian.

Katanya, semakan mendapati punca pergaduhan disyaki suspek dalam keadaan halusinasi akibat pengaruh dadah.
“Hasil ujian saringan air kencing mendapati suspek yang masih bujang dan sudah kematian ibu bapa positif dadah jenis syabu dan ditahan reman selama empat hari hingga Khamis ini.
“Ini merupakan kejadian kedua yang mana sebelum ini suspek pernah dituduh dibawah Seksyen 506 Kanun Keseksaan (KK) kerana mengugut mahu membunuh mangsa pada Ogos lalu dan telah dijatuhkan hukuman penjara tiga bulan,” ujarnya.
Katanya, kes disiasat di bawah Seksyen 506 KK kerana kesalahan menakutkan secara jenayah dan Seksyen 15(1)(a) Akta Dadah Berbahaya (ADB) 1952 iaitu memasukkan dadah dalam badan. – K! ONLINE


Suspek ugut adik, rebut harta pusaka direman
Oleh ROHANA MOHD. NAWI

25 Oktober 2021, 3:30 pm
BACHOK – Seorang penganggur direman empat hari bermula hari ini bagi membantu siasatan berhubung kes ugut adik perempuannya untuk membakar kereta dan rumah keluarga mereka selepas bertengkar berkaitan harta pusaka keluarga mereka semalam.
Perintah reman sehingga Khamis ini terhadap lelaki berusia 30 itu dikeluarkan oleh Majistret Mahkamah Bachok, Mohd. Fauzan Mohd. Suhairi.
Ketua Polis Daerah Bachok, Deputi Superintendan Mohamad Ismail Jamaluddin berkata, tahanan reman itu dikeluarkan untuk melengkapkan kertas siasatan mengikut Seksyen 186 Kanun Keseksaan kerana menghalang tugas penjawat awam dan Subperaturan 25(1)(b) Peraturan-peraturan Pendaftaran Negara 1990 kerana tidak membawa kad pengenalan.
Menurutnya, selain itu, suspek juga akan disiasat mengikut Seksyen 6(1) Akta Bahan-Bahan Kakisan dan Letupan dan Senjata Berbahaya 1958 kerana menggunakan senjata dan Seksyen 12(2) Akta Dadah Berbahaya kerana memiliki dadah.
Kosmo! Online semalam melaporkan, polis menahan seorang penagih dadah semasa suspek bersembunyi di dalam sebuah kedai cermin mata di pekan Jelawat di sini semalam selepas mengugut dan bertengkar dengan adik perempuannya mengenai hal-ehwal harta pusaka keluarga mereka.-K!ONLINE


Prestasi memberangsangkan, MUIP sedia kembangkan perniagaan
Oleh ABDUL RASHID ABDUL RAHMAN

25 Oktober 2021, 4:52 pm
KUANTAN – Majlis Ugama Islam dan Adat Resam Melayu Pahang (MUIP) bersedia memperluaskan lagi bidang perniagaan yang dikendalikan oleh MUIP Holdings Sdn. Bhd. (MUIP Holdings) berdasarkan kepada prestasinya yang memberangsangkan.
Ketua Pegawai Eksekutif MUIP, Datuk Ahmad Hairi Hussain berkata, antara aspek berpotensi yang boleh dikembangkan ialah dalam bidang peruncitan dengan membuka lebih banyak pasar raya termasuklah di luar negeri Pahang.
“Kalau mencapai standard yang ditetapkan, kita mungkin akan masuk ke bisnes lain, sekarang ini dengan adanya entiti bisnes MUIP Holdings ia mempunyai fokus dan kita akan perluaskan lagi ke langkah seterusnya.
“Contohnya pasar raya, kita ada 10 cawangan, jadi kemungkinan akan pergi ke negeri lain macam Selangor atau Wilayah Persekutuan, kita bukan hendak bersaing tetapi memberi alternatif kepada orang ramai dengan menyediakan pasar raya,” katanya selepas pelancaran bilik renovasi tingkat dua Hotel Grand Darulmakmur Kuantan di sini hari ini,
Menurut Ahmad Hairi, pada masa ini MUIP Holdings mempunyai empat divisyen perniagaan iaitu perhotelan, peruncitan, kesihatan dan perladangan.
Dalam pada itu, Mustaqim berkata, industri perhotelan yang terjejas teruk sebelum ini akibat pandemik Covid-19 mula menampakkan sinar setelah kebenaran rentas negeri bagi individu lengkap vaksinasi dibenarkan.

Katanya, Hotel Grand Darulmakmur Kuantan telah mendapat sambutan menggalakkan apabila kadar penginapan menunjukkan trend peningkatan dengan kadar penginapan melebihi 70 peratus. – K! ONLINE.


Had aktiviti ekonomi di Sungai Terengganu
Oleh MOHD AZLI ADLAN

25 Oktober 2021, 3:42 pm
KUALA TERENGGANU – Sebarang aktiviti ekonomi di sepanjang Sungai Terengganu termasuk pengorekan pasir dicadang agar dihadkan pada masa hadapan berikutan kejadian paip air pecah di dasar sungai tersebut pada bulan Ogos lalu.
Pengarah Unit Perancang Ekonomi Negeri (UPEN) Terengganu, Tun Abdul Faizal Tun Abdul Razak berkata, ia merupakan antara cadangan jawatankuasa khas yang telah ditubuhkan berikutan insiden paip pecah menimbulkan krisis air terburuk Terengganu pada dua bulan lalu.
“Siasatan mendapati wujud kawah besar di dasar Sungai Terengganu berkenaan sehingga dipercayai menjadi punca kepada kerosakan paip air berkenaan.
“Sukar untuk mengesahkan aktiviti pengorekan pasir merupakan satu-satunya puncanya kerana aliran sungai bersifat dinamik selain kedalaman kawah itu agak besar yang memerlukan masa lama untuk terbentuk, ” katanya di sini hari ini.
Tun Ahmad Faizal memberitahu cadangan itu bertujuan bagi memelihara bukan sahaja jajaran paip di dasar sungai malah instrastruktur lain seperti jambatan dan jeti yang terdapat di sepanjang sungai tersebut.
“Hasil kajian jawatankuasa khas itu telah dikemukakan kepada Mesyuarat Kerajaan Negeri Terengganu baru-baru ini.

Kosmo! 14 September lalu melaporkan Mamad mengesahkan berlaku hakisan 80 meter pada kawasan paip utama yang pecah di Sungai Terengganu pada awal Ogos lalu dipercayai disebabkan aktiviti pengorekan pasir.
Insiden itu telah menjejaskan lebih 150,000 penduduk daerah ini dan Kuala Nerus dengan masalah gangguan air selama lebih sebulan sebelum selesai sepenuhnya 10 September lalu. – K! ONLINE


Bunuh pengutip besi buruk, peniaga kekal ke tali gantung
Oleh NUZULSHAM SHAMSUDDIN

25 Oktober 2021, 5:00 pm
PUTRAJAYA – Mahkamah Persekutuan hari ini mengekalkan hukuman gantung sampai mati ke atas seorang peniaga warung selepas didapati bersalah atas pertuduhan membunuh seorang pengutip besi buruk di Kerteh, Terengganu enam tahun lalu.
Keputusan sebulat suara itu dibuat panel tiga hakim yang diketuai hakim Datuk Vernon Ong Lam Kiat bersama dua lagi hakim iaitu Datuk Abdul Rahman Sebli dan Datuk Zabariah Mohd. Yusof yang menolak rayuan terakhir Mohamad Zulkifli Ismail, 56, selaku perayu.
Dalam penghakiman ringkasnya, hakim Vernon berkata mahkamah berpuas hati bahawa dapatan hakim bicara bergantung kepada keterangan mengikut keadaan yang relevan dan alasan penghakiman yang dikemukakan lengkap serta teliti.
“Hakim bicara tidak tersalah arah ketika mencapai dapatan kes menjadikan sabitan adalah selamat untuk dikekalkan.
Sehubungan itu, mahkamah menolak rayuan akhir perayu (Mohamad Zulkifli) selepas berpuas hati isu yang dibangkitkan tiada merit,” kata hakim Vernon.
Pada Mei 2018, Mohamad Zulkifli dijatuhi hukuman gantung sampai mati oleh Mahkamah Tinggi Kuala Terengganu kerana membunuh Zulkefle Abdullah, 37, di sebuah rumah di Kampung Labohan, Kerteh, Terengganu pukul 10.30 pagi pada 7 Disember 2015.

Dalam masa sama, perayu turut dijatuhi hukuman penjara 14 tahun kerana menyebabkan kecederaan parah ke atas rakan Zulkefle, Faizul Awang, 35, yang juga merupakan orang kurang upaya (OKU).
Bagaimanapun, dalam prosiding hari ini, pihak pembelaan tidak berhasrat untuk meneruskan rayuan terhadap sabitan dan hukuman menyebabkan kecederaan parah yang didakwa mengikut Seksyen 326 Kanun Keseksaan.
Pendakwaan diwakili Timbalan Pendakwa Raya Nahra Dollah manakala perayu diwakili peguam-peguam Ariff Azami Hussein dan Azizul Shariman Mat Yusoff.
Terdahulu, peguam Ariff Azami semasa berhujah, berkata hakim bicara terkhilaf kerana gagal mempertimbang bahawa tikaman tunggal pada dada kanan mangsa bukan dilakukan dengan sepenuh kekuatan manakala senjata tidak ditinggalkan terus pada dada mangsa. – K! ONLINE


Fokus kaedah pertanian moden menerusi DAN 2.0
Oleh MOHD RASDAN AHMAD

25 Oktober 2021, 3:20 pm
PETALING JAYA – Penekanan terhadap kaedah pertanian pintar menjadi fokus memodenkan sektor pertanian negara dalam Dasar Agromakanan Negara 2021-2030 (DAN 2.0).
Perdana Menteri, Datuk Seri Ismail Sabri Yaakob berkata, strategi pemodenan dan pertanian pintar akan menjadi kunci bagi menjayakan transformasi sektor agromakanan yang bakal dipacu melalui dana pembiayaan, insentif pelaburan dan tenaga kerja bagi meningkatkan tahap penerimagunaan teknologi Revolusi Perindustrian Keempat.
“Dalam hal berkaitan, bidang Penyelidikan, Pembangunan, Pengkomersialan dan Inovasi akan menjadi nadi pembangunan sektor ini. Seiring itu, kerjasama pelbagai agensi penyelidikan kerajaan, institusi pengajian tinggi awam dan swasta turut digembleng dalam menjayakan DAN 2.0 ini.
“Melalui kerangka DAN 2.0 beserta dokumen pelan tindakan yang telah disediakan, sasaran purata pertumbuhan sektor agromakanan dijangka berkembang pada kadar 4.5 peratus setahun dalam tempoh Rancangan Malaysia Ke-12 (RMK-12),” katanya pada majlis pelancaran DAN 2.0 hari ini.
Tambah Ismail Sabri, DAN 2.0 merupakan kesinambungan Dasar Agromakanan Negara 2011-2020 yang bertujuan menjamin bekalan makanan negara mencukupi dan selamat serta menjadikan sektor agromakanan berdaya saing.
“Melalui DAN 2011-2020 sektor agromakanan menyumbang kepada peningkatan Keluaran Dalam Negeri Kasar (KDNK) negara dengan pertumbuhan purata tahunan sebanyak 6.8 peratus pada tahun 2020.

“Peningkatan ini hampir 100 peratus berbanding pertumbuhan KDNK pada 2010. Jumlah eksport bahan makanan turut meningkat dengan kadar pertumbuhan purata tahunan sebanyak 6.4 peratus iaitu daripada RM18.1 bilion kepada RM33.7 bilion bagi tempoh tahun yang sama,” katanya. – K! ONLINE.


Jagalah tulang, cegah kemerosotan otot di usia muda
25 Oktober 2021, 2:46 pm
Tulang mungkin semakin lemah seawal umur 30an. Semakin meningkat usia, tulang mungkin akan kehilangan sehingga 20 peratus kepadatan tulang. – FOTO Anlene
APABILA usia semakin meningkat, kebimbangan mengenai tahap kesihatan sudah pasti bermain di minda setiap individu. Namun, adakah kebimbangan itu disusuli dengan tindakan yang sewajarnya?
Menerusi hasil tinjauan Anlene™ yang dijalankan secara blind survey dalam kalangan rakyat Malaysia yang berumur 40 hingga 59 tahun, 95 peratus daripada responden berasa risau tentang kesihatan tulang mereka dan bagaimana ia mungkin mempengaruhi kekuatan dan pergerakan apabila semakin meningkat usia.
Jarang bersenam, kurang pendedahan kepada cahaya matahari untuk penghasilan vitamin D dalam badan bagi membantu penyerapan kalsium dan mengelak daripada mengambil produk tenusu dalam pemakanan adalah antara tiga faktor penyumbang terbesar yang membimbangkan mereka.
Walaupun sedia maklum bahawa amat penting untuk memiliki tulang yang kuat, 42 peratus responden memberitahu yang fokus pada masa kini lebih kepada melindungi diri daripada dijangkiti wabak Covid-19 dan 33 peratus lagi berpendapat bahawa mereka telah melakukan yang terbaik untuk kesihatan, termasuklah kesihatan tulang.
Kesihatan tulang mungkin semakin merosot apabila menginjak usia emas

Rundingan doktor untuk menilai kesihatan tulang untuk warga Malaysia berumur 60 tahun dan ke atas amat disyorkan. – FOTO Hiasan
Menurut Pengarah Pembangunan Produk Baharu, Hal Ehwal Saintifik dan Pematuhan Fonterra Brands Malaysia, Megawati Suzari berkata, masih terdapat jurang dalam memahami tentang kesihatan tulang.
“Untuk mereka yang kini di pertengahan usia, seharusnya menilai sama ada mereka memberi perhatian yang mencukupi untuk menyokong tulang kerana ia perlu berfungsi bersama sendi dan otot untuk membantu pergerakan dalam menjalani kehidupan seharian.
“Tulang mungkin semakin lemah seawal umur 30an [1]yang mana semakin meningkat usia, tulang mungkin akan kehilangan sehingga 20 peratus kepadatan tulang[2].

“Seterusnya, tulang rawan sendi pula mungkin mengalami kemerosotan yang ketara selepas usia 40an[3]. Malah, fungsi otot mungkin menjadi semakin lemah dengan kehilangan sehingga 29 peratus [4] kekuatan,” ujarnya.
Menurut Pakar Perunding Kanan Surgeri Ortopedik di Pusat Perubatan Universiti Malaya dan UM Specialist Centre, Profesor Madya Dr Nor Faissal Yasin berkata, warga Malaysia pertengahan usia perlu memberi perhatian kepada risiko mengalami penyakit yang berkaitan dengan tulang, seperti osteoporosis yang mungkin dihidapi oleh hampir 1 daripada 4 orang warga Malaysia (terutamanya golongan wanita) berumur 50 tahun dan ke atas.
Osteoporosis ialah penyakit senyap yang sering hanya dapat diketahui apabila berlakunya keretakan tulang, kebiasaanya di pergelangan tangan, tulang pinggul atau tulang belakang.
“Faktor risiko Osteoporosis termasuk kekurangan pengambilan kalsium dan vitamin D, kekurangan aktiviti fizikal, kurang berat badan, merokok, pengambilan alkohol secara berlebihan, usia lanjut serta sejarah keluarga.
“Mengamalkan gaya hidup yang sihat termasuklah pemakanan yang seimbang dan kekal aktif secara fizikal dengan lebihkan masa berjalan setiap hari boleh membantu mencegah Osteoporosis,” katanya.
Rundingan doktor untuk menilai kesihatan tulang untuk warga Malaysia berumur 60 tahun dan ke atas amat disyorkan.
Cara untuk mengekalkan tulang dan otot yang kuat
Hanya 30 peratus mengamalkan tabiat untuk minum susu setiap hari. – FOTO Anlene
Intervensi gaya hidup perlu diamalkan supaya tulang, sendi dan otot boleh terus menyokong gaya hidup aktif beserta dengan pergerakan yang baik sehingga ke usia emas.
Oleh itu, rakyat Malaysia sewajarnya melakukan senaman secara berkala, terutamanya senaman yang membantu untuk membina otot dan mengekalkan tukang yang kuat.
Pemakanan seimbang yang mengandungi zat-zat penting seperti kalsium, vitamin D dan protein juga perlu dititikberatkan.
Menerusi tinjauan yang sama, 30 peratus responden tidak mengetahui jumlah kalsium dan vitamin D yang perlu diambil setiap hari dan hanya 30 peratus mengamalkan tabiat untuk minum susu setiap hari.
Orang dewasa adalah digalakkan untuk membuat pilihan makanan yang bijak dan mengambil susu sebagai sebahagian daripada diet seimbang.

Sebagai contoh, setiap gelas susu Anlene™ dilengkapi dengan zat-zat utama yang penting untuk menyokong keperluan pemakanan harian orang dewasa. Rangkaian ACTIFIT 3X™ dilengkapi dengan kalsium tinggi, kolagen, protein tinggi dan vitamin B2, B6, B12, C,D,E.
Manakala Anlene™ GOLD 5X™ dirumus secara saintifik untuk orang dewasa berumur 45 tahun dan ke atas, dengan zat-zat penting seperti di atas, ditambah dengan MFGM Active™, yang membekalkan membran globul lemak susu. Ia juga tidak mengandungi gula tambahan.
Kajian [5] menunjukkan bahawa peserta yang mengambil dua gelas susu yang ditambah dengan MFGM (Membran Globul Lemak Susu) dan zat-zat penting serta mengamalkan senaman berkala setiap hari, mengalami peningkatan fleksibiliti dua kali ganda, peningkatan keseimbangan tiga kali ganda dan peningkatan jisim otot sebanyak 40 peratus lebih banyak berbanding kumpulan kawalan.
Ingin tahu apakah Usia Pergerakan anda dengan penilaian postur, kekuatan, kelenturan dan keseimbangan anda? Klik pautan Anlene Move Check
[1] Benjamin, R. (2010). Bone Health: Preventing Osteoporosis. Public Health Reports, 125(3), 368-370. doi: 10.1177/003335491012500302
[2] Hormones and Healthy Bones. National Osteoporosis Foundation. 2009.
[3] Chung, Aging in Human Joint: Articular cartilage. 1966. Journal of the National Medical Association. 58 (2): 87 – 95.
[4] Daly R et al., 2013. Gender specific age-related changes in bone density, muscle strength & functional performance in the elderly: a 10-year prospective population-based study. BMC Geriatrics 13:71.
[5] Daly RM et al. (2020) Effects of a multinutrient-fortified milk drink combined with exercise on functional performance, muscle strength, body composition, inflammation, and oxidative stress in middle-aged women: a 4-month, double-blind, placebo-controlled, randomized trial. The American journal of clinical nutrition, 112(2), 427–446


SPRM tidak berkompromi terhadap pegawai terbabit jenayah
Oleh MOHD. HUSNI MOHD. NOOR

25 Oktober 2021, 2:28 pm
PUTRAJAYA – Suruhanjaya Pencegahan Rasuah Malaysia (SPRM) tidak akan berkompromi dan bertolak ansur terhadap mana-mana pegawainya yang terbabit dalam sebarang salah laku dan jenayah.
Buktinya, 13 orang pegawainya dikenakan tindakan buang kerja bagi tempoh antara 2016 hingga Oktober tahun ini.
Perkara itu disahkan Pengerusi Jawatankuasa Aduan (JKA) SPRM Datuk Ahmad Said menerusi sesi wawancara khas bersama media di sini hari ini.
Ahmad berkata, tindakan itu diambil atas pelbagai kesalahan termasuk salah laku, salah guna kuasa, kecuaian, tidak hadir bertugas dan terbabit dalam aktiviti jenayah.
Beliau berkata, secara keseluruhan, 63 warga SPRM disiasat sepanjang tempoh lima tahun itu dan 13 daripadanya dikenakan tindakan buang kerja manakala, selebihnya pula diberikan amaran dan denda.
“Kes yang dikesan ini membabitkan dua peringkat pegawai iaitu kumpulan pengurusan dan kumpulan pelaksana,” katanya.

Katanya, kes salah laku membabitkan warga SPRM ini masih dianggap rendah jika hendak dibandingkan dengan keseluruhan 2,700 warganya di seluruh negara.- K! ONLINE


Bekas peniaga kekal penjara seumur hidup, 10 sebatan
Oleh NUZULSHAM SHAMSUDDIN

25 Oktober 2021, 3:13 pm
PUTRAJAYA – Seorang bekas peniaga kekal dihukum penjara seumur hidup dan 10 sebatan oleh Mahkamah Persekutuan di sini hari ini atas pertuduhan menculik seorang ahli perniagaan lelaki bagi mendapatkan wang tebusan sebanyak RM500,000 di Melaka 10 tahun lalu.
Keputusan sebulat suara itu dibuat panel tiga hakim yang diketuai hakim Datuk Vernon Ong Lam Kiat bersama dua lagi hakim iaitu Datuk Abdul Rahman Sebli dan Datuk Zabariah Mohd. Yusof yang menolak rayuan terakhir Kamaruzaman Mohamed Shah, 44, selaku perayu.
Berdasarkan Seksyen 3, Akta Keadilan Jenayah 1953 penjara seumur hidup ini bukanlah bermaksud pesalah dihukum penjara dari tarikh mula hukuman penjara sehingga pesalah meninggal dunia, tetapi bermaksud suatu hukuman penjara bagi tempoh 30 tahun.
Rayuan terakhir itu adalah untuk perayu mengetepikan sabitan dan hukuman selepas Mahkamah Rayuan di Putrajaya pada 23 April 2019 dan Mahkamah Tinggi Melaka pada 27 Oktober 2017 yang mengekalkan hukuman dan sebatan itu terhadap perayu.
Ketika membaca penghakiman ringkas, hakim Vernon berkata sabitan yang dikenakan oleh mahkamah terdahulu adalah selamat selain terdapat bukti menunjukkan tertuduh terbabit dalam insiden penculikan tersebut.
“Mahkamah mendapati wujud keterangan mencukupi daripada pihak pendakwaan yang mengaitkan perayu dalam kes penculikan itu,”kata hakim itu.

Dalam prosiding hari ini pendakwaan dikendalikan Timbalan Pendakwa Raya Hanim Mohd. Rashid manakala perayu diwakili peguam K.A Ramu.
Sejurus selepas hukuman itu dijatuhkan, Kamaruzaman yang berada dalam kandang tertuduh, kemudian memohon supaya ditempatkan dipenjara Kluang, Johor memandangkan keluarganya menetap di Simpang Renggam. – K! ONLINE.


NTBp dilancar bagi tingkat daya saing perdagangan negara
Oleh LUQMAN RIDHWAN MOHAMED NOR

25 Oktober 2021, 2:21 pm
PUTRAJAYA – Perdana Menteri, Datuk Seri Ismail Sabri Yaakob hari ini melancarkan Rangka Tindakan Perdagangan Nasional (NTBp) yang bermatlamat untuk meningkatkan daya saing perdagangan negara.
Beliau berkata, NTBp itu mengandungi lapan teras strategik dan 40 cadangan bagi memperkukuhkan kedudukan negara di arena antarabangsa.
“Ia memberi tumpuan terhadap perubahan yang perlu dilakukan di sektor eksport bagi membolehkannya berkembang menerusi pengukuhan fasiliti perdagangan, logistik, pematuhan piawai, akses pasaran, kemampanan, pendigitalan dan teknologi, pelaburan dan penjenamaan.
“Cadangan-cadangan itu akan diimplimentasi menerusi lapan kumpulan kerja yang terdiri daripada kumpulan-kumpulan pakar daripada sektor awam dan swasta.
“Rangka kerja ini mencerminkan hasrat jelas kerajaan untuk menambah baik kedudukan dan daya saing negara di arena antarabangsa,” katanya ketika berucap secara maya bagi melancarkan NTBp hari ini.
Ismail Sabri berkata, NTBp itu melengkapkan dasar dan pelan induk sedia ada, selari dengan landskap perdagangan dan keperluan komuniti perniagaan.

Katanya, rangka kerja tersebut memerlukan kerjasama dan komitmen semua kementerian, agensi dan sektor swasta di dalam ekosistem ekonomi.
“Rangka kerja ini akan meningkatkan daya saing perdagangan negara dan memperkukuhkan kedudukannya sebagai negara pengeskport terkemuka.
“Kita mesti memahami keperluan untuk terus meningkatkan strategi perdagangan selari dengan landskap yang sering berubah. Produk dan perkhidmatan yang kita eksport mesti berubah apabila ekonomi kita menjadi lebih pelbagai satu hari nanti,” katanya. – K! ONLINE


Persidangan Sukan Untuk Semua 2021 mampu beri impak
Oleh SUBKHI SUDARJI

25 Oktober 2021, 1:49 pm
PUTRAJAYA – Kementerian Belia dan Sukan (KBS) menaruh kepercayaan hasil Persidangan Sukan Untuk Semua 2021 dapat diadaptasikan dalam pelaksanaan program di peringkat daerah, negeri, kebangsaan dan antarabangsa.
Timbalannya, Datuk Seri Ti Lian Ker berkata, persidangan itu juga bakal dijadikan platform perkongsian pengetahuan dalam kalangan pemain industri bagi membangunkan sukan untuk semua di peringkat akar umbi sebagai persiapan dan sokongan kepada sukan prestasi tinggi.
Beliau berkata, perkongsian tersebut membabitkan pemegang taruh sukan, penggiat sukan, penggerak-penggerak sukan dan Pegawai Belia dan Sukan.
“Bukan itu sahaja, persidangan ini juga secara tidak langsung dapat meningkatkan kesedaran tentang pembudayaan sukan dan gaya hidup aktif di kalangan pemegang taruh sukan, pentadbir dan penggerak pembangunan sukan agar ia dapat diadaptasikan dalam pelaksanaan program di peringkat daerah, negeri, kebangsaan dan antarabangsa,” jelasnya.
Beliau berkata demikian ketika menyempurnakan Majlis Perasmian Persidangan Sukan Untuk Semua 2021 yang diadakan secara hibrid di Putrajaya hari ini.
Bersempena persidangan itu, sebanyak lapan kertas pembentangan akan dibentangkan oleh pakar dan penggiat sukan tanah air seperti pakar perubatan tempatan, Prof Datuk Dr. Noordin Darus, Naib Cancelor Universiti Pendidikan Sultan Idris (UPSI), Prof. Datuk Dr. Amin Md Taff, dan Ketua Program Pengurusan Sukan dari MIT World Peace University, Pune, India, Prof. Dr. Ravi Sahu. – K! ONLINE


Kes harian Covid-19 bawah 5,000
Oleh SITI A'ISYAH SUKAIMI

25 Oktober 2021, 1:51 pm
PUTRAJAYA – Kes harian turun lagi di bawah angka 5,000 dengan 4,782 kes hari ini, menjadikan jumlah kes positif Covid-19 sebanyak 2,436,498 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://t.co/aIQttvCbIP.
“Data setiap hari bagi laman CovidNow adalah dikemas kini sekali gus selepas tengah malam,” katanya pada ciapan Twitter beliau di sini hari ini. – K! ONLINE


Pelan Pascabayar Celcom MEGA™ pilihan terbaik untuk seisi keluarga
25 Oktober 2021, 2:52 pm
FAHAM dengan situasi semasa rakyat Malaysia, Celcom Axiata Bhd melancarkan pelan pascabayar inovatif terbaharu iaitu Pelan Celcom MEGA™ baharu dan Pelan Keluarga Celcom MEGA™ memenuhi keperluan kesalinghubungan Internet tanpa gangguan bersama keluarga.
Menerusi pelan baharu ini, pengguna boleh menikmati pilihan internet mudah alih tanpa had atau kelajuan terpantas pada setiap dua kali kitaran bil bulanan.

Jika sebelum ini, Celcom MEGA™ Postpaid menawarkan dua pas iaitu MEGA™ Unlimited (Internet tanpa had) dan MEGA™ Lightning (Kelajuan terpantas).
Namun kali ini, pelan ini telah diselaraskan kepada MEGA80, MEGA98, MEGA128, MEGA158 dan MEGA188 untuk memberi kemudahan internet buat seisi keluarga.
Pelan keluarga tanpa had serendah RM40 sebulan

Lebih menarik, pengguna boleh menikmati internet tanpa had hingga enam talian tambahan dalam satu masa bagi setiap keluarga dengan hanya serendah RM40 sebulan setiap talian.

Ini bermakna setiap talian keluarga boleh memilih untuk melanggan pelan Internet Pantas atau pelan Internet Tanpa Had yang berbeza pada harga yang sama, tanpa mengikuti talian utama.
Malah, pelan pascabayar Celcom MEGA™ 98 dan ke atas bersama Talian Keluarga menawarkan peluang eksklusif kepada pelanggan untuk menggabungkan telefon pintar dengan peranti pilihan tambahan bagi seluruh keluarga mereka.
Pelanggan boleh menambah telefon pintar android PERCUMA dan nikmati penjimatan lebih banyak sehingga RM1,649 dengan Samsung Tab A7 Lite. Senarai kombo seperti di bawah :
1) Talian Keluarga MEGA98 +: Vivo Y12S + Samsung Tab A7 Lite
2) Talian Keluarga MEGA128 +: Oppo A54 + Samsung Tab A7 Lite
3) Talian Keluarga MEGA158: Oppo Reno5F +Samsung Tab A7 Lite
4) Talian Keluarga MEGA188 +: Samsung A52 + Samsung Tab A7 Lite
Bukan itu sahaja, pelanggan juga boleh memiliki dua peranti Apple dengan mudah termasuklah iPhone 13 terbaru bersama peranti Apple tambahan seperti Airpods atau Apple Watch, dengan penjimatan hebat sehingga RM2,320 serta diskaun sebanyak 50 peratus untuk Phonecare™.
Malah, pelanggan juga boleh menikmati tiga bulan Apple TV+ secara percuma. Untuk pengguna kad kredit HSBC pula, anda akan menerima RM100 cashback apabila membeli iPhone13 menerusi Pelan Bayaran Ansuran Kad Kredit (EPP) di mana-mana cawangan bluecube Celcom.
Selain itu, pelanggan boleh memiliki peranti telefon melalui Pelan Bayaran Ansuran Kad Kredit (EPP) pada kadar 0 peratus apabila mereka melanggan mana-mana pakej peranti melalui pelan pascabayar Celcom MEGA™ 128 dan ke atas di cawangan bluecube Celcom.
Pascabayar Celcom MEGA™ 128
Manakala, pelan utama pascabayar Celcom MEGA™ 128 dan ke atas, menyediakan sehingga 6 Talian Keluarga bagi setiap akaun dan memberi akses VIP percuma bagi iQiyi selama enam bulan melalui Video Walla™ Plus.
Pelanggan boleh menikmati hiburan terbaik dengan menonton K-drama, drama dan filem Cina dan tempatan, rancangan anime yang popular, serta pelbagai lagi program di platform tersebut.
Dengan pelan ini juga, pelanggan dapat menikmati perkhidmatan Servis Keutamaan Celcom yang merangkumi pemilihan nombor khas, terma kredit dilanjutkan selama 45 hari serta perkhidmatan dan panggilan pelanggan yang lebih pantas.
Antara faedah lain, pelanggan Pelan Keluarga Celcom MEGA™ boleh menikmati penjimatan seumur hidup sebanyak RM21 setiap bulan apabila mereka mendaftar dengan Celcom Home Fibre™ 100Mbps.
Ini sekaligus membolehkan seisi rumah menikmati perkhidmatan kesalinghubungan, tanpa sebarang kebimbangan.
Secara jelasnya, pelan terbaharu Celcom ini bukan sahaja menawarkan pelan terkini yang paling inovatif, namun ianya sesuai untuk memenuhi keperluan digital seisi keluarga.
Sebagai tambahan, anda kini boleh beralih ke Celcom dengan lebih mudah melalui aplikasi Celcom Life dengan memuat naik aplikasi Celcom Life melalui Google Playstore atau Apple Store, dan nikmati akses serta merta bagi mana-mana pelan pascabayar atau prabayar Celcom.
Untuk maklumat lanjut, sila layari https://www.celcom.com.my/personal/postpaid, atau ikuti perkembangan terbaharu menerusi akaun Facebook dan Instagram.


Hayati konsep Keluarga Malaysia- Sultan Nazrin
Oleh MOHD RIDZAUDDIN ROSLAN

25 Oktober 2021, 2:39 pm
PETALING JAYA- Timbalan Yang di-Pertuan Agong, Sultan Nazrin Muizzuddin Shah menitahkan kepada semua rakyat untuk terus menghayati konsep Keluarga Malaysia yang diilhamkan oleh Perdana Menteri, Datuk Seri Ismail Sabri Yaakob.
Menerusi titah istiadat mengucap selamat berangkat, Sultan Nazrin menitahkan bahawa perkataan keluarga mempunyai pelbagai konotasi antaranya saling membantu, saling menghormati serta saling bermaaf-maafan dalam suasana mesra dan berkasih sayang iaitu komponen yang melukiskan keharmonian.
“Semakin besar saiz keluarga, semakin kompleks cabaran yang dihadapi, kerana bilangan ahli keluarga yang ramai semestinya dikembari dengan suara yang semakin banyak, selera yang semakin rencam dan keperluan yang semakin pelbagai.
“Keluarga Malaysia ialah keluarga yang besar. Menjadi ketua kepada sebuah keluarga besar memerlukan kesabaran, keupayaan, tumpuan dan kegigihan untuk melaksanakan seadil-adil perimbangan kepada seluruh ahli keluarga secara bijaksana,” titahnya di Dewan Seri Bendahara, Istana Negara tadi.
Titah baginda lagi,masyarakat Melayu turut mengutamakan ikatan persaudaraan dalam semangat kekeluargaan seperti yang terserlah dalam bidalan Melayu, ‘Biduk berlalu kiambang bertaut’, ‘Carik-carik bulu ayam akhirnya bercantum juga’, ‘Air dicencang tidakkan putus’.
“Semangat kekeluargaan turut membentuk budaya menghargai orang-orang terdahulu yang pernah berjasa, dan budaya tidak bersifat kacang lupakan kulit,” titahnya.

Dalam pada itu, baginda turut menyifatkan bermusyawarah dan bersyura merupakan tradisi dan amalan takhta dan kerajaan Raja-raja Melayu.
“Dalam semangat bermusyawarah dan bersyura itulah Seri Paduka Baginda Yang di-Pertuan Agong daripada masa ke masa mempersilakan kehadiran Raja-raja Melayu berangkat ke Istana Negara pada waktu baginda berhasrat mendapatkan nasihat dan pandangan.
“Apatah lagi jika sesuatu urusan itu boleh menyentuh kuasa Raja Pemerintah di negeri, dengan kesedaran bahawa Yang di-Pertuan Agong itu secara harfiahnya bermaksud ‘Dia Yang Terulung Di Kalangan Kami’ iaitu, ‘primus inter pares’. Baginda bersemayam di takhta kerajaan persekutuan, mewakili Raja-Raja Melayu,” titahnya. -K! ONLINE


Ganabatirau didesak mohon maaf kepada kakitangan JPS
Oleh MOHD YUNUS YAKKUB

25 Oktober 2021, 3:06 pm
SHAH ALAM – Kongres Kesatuan Pekerja-pekerja Dalam Perkhidmatan Awam Malaysia (Cuepacs) mendesak Ahli Dewan Undangan Negeri (ADUN) Kota Kemuning, V. Ganabatirau membuat permohonan maaf secara terbuka kepada semua penjawat awam terutama kakitangan Jabatan Pengairan Pengairan dan Saliran (JPS) Selangor.
Ini susulan tindakan ADUN tersebut yang merupakan Pengerusi Jawatankuasa Tetap Pemberdayaan, Pembangunan Sosio Ekonomi dan Kerajaan Prihatin Selangor menengking kakitangan JPS sebelum menularkannya dipercayai susulan masalah banjir di Dewan Undangan Negeri (DUN) diwakili Ganabatirau tersebut.
Presiden Cuepacs, Adnan Mat berkata, tindakan Ganabatirau disifatkan sangat tidak profesional apabila mengeluarkan kata-kata kesat serta suara yang tinggi itu dianggap sangat keterlaluan seolah-olah merendahkan penjawat awam yang sedang bertugas.
Insiden ketika Ganabatirau dikatakan menengking kakitangan JPS.
Katanya, tindakan menularkan video tersebut seolah-olah mahu menunjukkan diri beliau sebagai seorang ‘hero’ dengan meletakkan semua kesalahan kepada penjawat awam tanpa memberi peluang sebarang penjelasan diberikan oleh kakitangan JPS yang terlibat.
“Cuepacs juga mahu Menteri Besar Selangor masuk campur dalam perkara ini supaya tindakan yang sama tidak berulang pada masa akan datang.
“Adalah tidak wajar anggota pentadbiran kerajaan negeri bertindak menyerang penjawat awam kerana ia ibarat menuding jari untuk meletakkan kesalahan pada orang lain, tetapi sebenarnya masalah itu turut melibatkan diri mereka sendiri,” katanya dalam kenyataan hari ini.

Beliau menegaskan, Ganabatirau sewajarnya menggunakan saluran yang betul dalam menyuarakan pandangan atau masalah dan bukannya membuat serangan secara terbuka di lapangan dan media sosial.
“Setiap penjawat awam telah diberi latihan yang mencukupi untuk berhadapan apa jua keadaan serta memiliki tahap profesionalisma yang tinggi selain mematuhi arahan kerajaan walau parti mana memerintah. Ini kerana keutamaan kakitangan awam adalah melaksanakan tugas sebaik mungkin demi kebaikan rakyat dan negara,” katanya.
Dalam pada itu, Ganabatirau dalam kenyataan menerusi video berdurasi 10 minit 11 saat di laman Facebooknya menjelaskan perbincangan telah dilakukan sebelum ini sejak 2018 lagi dengan JPS telah bersetuju meletakkan sebuah pam berkuasa tinggi di kunci air di Taman Sri Muda.
“Janji mereka 2019 tidak tertunai dengan perlukan pelan dan kajian sebelum melantik kontraktor selepas mendapat peruntukan pada tahun lalu namun juga tidak dilaksanakan dengan lantikan kontraktor dilewatkan.
“Pada bulan Mei tahun ini, ada papan tanda tertera kerja-kerja pemasangan pam pada Julai lalu. Saya telah minta kerja ini dilakukan kenapa tidak buat. Perkara ini telah dibawa ke Mesyuarat Exco, Majlis Tindakan Ekonomi Selangor (MTES), jumpa Pengarah JPS dan hubung mereka banyak kali sudah,” katanya. -K! ONLINE